Μητσοτάκης: Το όποιο επιπλέον πλεόνασμα θα μοιραστεί τον Δεκέμβριο\n12:07 - 10 Οκτ 2019 | Πολιτική\nΟ πρωθυπουργός Κυριάκος Μητσοτάκης έδωσε το παρών στο Athens Democracy Forum, συμμετέχοντας σε ανοιχτή συζήτηση με τον αρθρογράφο της εφημερίδας «New York Times», Ρότζερ Κοέν. Τι είπε για την οικονομική πολιτική της κυβέρνησης, την Τουρκία και το Brexit.\nΟ πρωθυπουργός άφησε ανοιχτό το ενδεχόμενο να υπάρξει επιπλέον πλεόνασμα το 2019 παρά το γεγονός ότι, όπως είπε, «όταν αναλάβαμε τη διακυβέρνηση υπήρχε δημοσιονομικό κενό». Ο πρωθυπουργός ξεκαθάρισε, μάλιστα, ότι το όποιο επιπλέον πλεόνασμα θα δοθεί τον Δεκέμβριο για τη στήριξη των ασθενέστερων.\n«Πιστεύουμε ότι η μείωση των φόρων θα ενισχύσει τη φορολογική συμμόρφωση» σημείωσε ο κ. Μητσοτάκης θυμίζοντας ότι ο δείκτης οικονομικού κλίματος κινείται ανοδικά μετά την εκλογή της νέας κυβέρνησης σε αντίθεση με άλλες χώρες της Ευρώπης, όπως για παράδειγμα η Γερμανία.\nΤην ίδια ώρα ο πρωθυπουργός τόνισε το γεγονός πως η Ελλάδα δανείστηκε χθες με αρνητικό επιτόκιο, «κάτι ασύλληπτο μόλις πριν από έναν χρόνο», και στάθηκε ιδιαίτερα στο ξεμπλοκάρισμα των επενδύσεων όπως αυτή του Ελληνικού.\nΕρωτηθείς για την Τουρκία, είπε ότι με την δραστηριότητά της στην Ανατολική Μεσόγειο παραβιάζει ξεκάθαρα τα κυριαρχικά δικαιώματα της Κυπριακής Δημοκρατίας. «Ό,τι ανήκει στην Κύπρο ανήκει στην Κύπρο [...] Δεν ανήκει στην Τουρκία, δεν μπορεί απλά να εμφανιστείς με ένα πλωτό γεωτρύπανο και να πεις ‘αυτό είναι δικό μου’», τόνισε, προσθέτοντας ότι η Ελλάδα έχει καταστήσει σαφές πως κανόνας συμπεριφοράς είναι το Διεθνές Δίκαιο.\nΠροσέθεσε πως η συμπεριφορά της Τουρκίας δεν είναι δυνατόν να μην προκαλέσει την αντίδραση της Ευρωπαϊκής Ένωσης και εκτίμησε πως η ΕΕ θα αναλάβει πρωτοβουλίες σχετικά σύντομα. Υπογράμμισε πως η Ελλάδα έχει εμπιστοσύνη στις δυνάμεις της και έχει ισχυρούς συμμάχους.\nΑναφερόμενος στην επέμβαση της Τουρκίας στην βορειοανατολική Συρία ο κ. Μητσοτάκης τόνισε ότι «η δράση της Τουρκίας προσθέτει μία ακόμα πηγή αστάθειας σε ένα ήδη ασταθές τμήμα του κόσμου». Πρόσθεσε δε ότι «οποιαδήποτε μονομερής στρατιωτική επέμβαση σε μία ασταθή χώρα», δίχως την στήριξη των Ηνωμένων Εθνών, είναι «ξεκάθαρα η λάθος στρατηγική», και μπορεί να ενισχύσει την τρομοκρατία.\nΕρωτηθείς για την στάση του Ντόναλντ Τραμπ, ο κ. Μητσοτάκης δήλωσε πως ο ίδιος συγκρατεί την δήλωση ότι η Ουάσιγκτον ουδέποτε έδωσε «πράσινο φως» στην Άγκυρα, εκφράζοντας την ελπίδα αυτή να είναι και η επίσημη πολιτική των ΗΠΑ.\n«Η υπέρβαση του λαϊκισμού»\n«Ήμασταν η πρώτη χώρα της Ευρώπης που εξέλεξε λαϊκιστές στην εξουσία», επεσήμανε ο πρωθυπουργός, για να προσθέσει ότι οι πολίτες κατάλαβαν ότι ο λαϊκισμός δεν προσφέρει τίποτα και ότι η συνειδητοποίηση αυτή ήρθε από την ίδια την κοινωνία, από τους πολλούς. Παράλληλα σημείωσε ότι το να χρησιμοποιείς το μεταναστευτικό ως πίεση δεν αποτελεί σωστή τακτική.\n«Στην Ελλάδα δεν έχουμε ‘πράσινο κόμμα’, ως πολιτικός σκοπεύω να εκφράσω το χώρο της οικολογίας», ανέφερε ο κ. Μητσοτάκης συζητώντας για το πρόβλημα της Κλιματικής αλλαγής και χαρακτήρισε παράδοξο πως κάποιοι ξαφνικά ανακάλυψαν την πράσινη ατζέντα την ώρα που γεμίζουν την Αθήνα με αφίσες.\nΔημοκρατία και Brexit\n«Πιστεύω ότι τα κόμματα μπορούν να αλλάξουν, να γίνουν πιο αντιπροσωπευτικά και ανοιχτά στην κοινωνία» ανέφερε ο πρωθυπουργός απαντώντας σε ερώτημα για τις προκλήσεις που αντιμετωπίζει σήμερα η δημοκρατία.\nΣε ερώτηση από τον κ. Κοέν για το αν η Βρετανία πρέπει να κάνει kolotoumba, όπως ανέφερε χαρακτηριστικά, ο κ. Μητσοτάκης σημείωσε ότι υπάρχουν μεν ομοιότητες τονίζοντας ότι το Brexit «είναι μια υπόθεση από την οποία όλοι θα βγουν χαμένοι αλλά κυρίως οι Βρετανοί».\nΕρωτηθείς, τέλος, πως θα κινηθεί η κυβέρνηση μετά την «περίοδο του μέλιτος» ο πρωθυπουργός απάντησε ότι στην περίπτωση της Ελλάδας η αισιοδοξία που υπάρχει στη χώρα στηρίζεται στη λογική.\nΤελευταία τροποποίηση στις 12:26 - 10 Οκτ 2019


• Την Κυριακή 19 Δεκεμβρίου, θα λάβει μέρος στην επισκοπική χειροτονία του Εψηφισμένου Επισκόπου κ. Μωυσέως Alkhassi, στον Ιερό Πατριαρχικό Ναό Κοιμήσεως Θεοτόκου Δαμασκού Συρίας, προεξάρχοντος του Μακαριωτάτου Πατριάρχου Αντιοχείας κ.κ. Ιωάννου.\n• Την Τετάρτη 22 Δεκεμβρίου, 5:00-6:30 το απόγευμα, θα προεξάρχει του Αρχιερατικού Ευχελαίου στον Ιερό Ναό Αγίας Παρασκευής Κατερίνης.\n• Την Πέμπτη 23 Δεκεμβρίου, 8:00-9:30 το βράδι, θα χοροστατήσει στην Προεόρτια Ακολουθία των Μεγάλων Ωρών των Χριστουγέννων, στον Ιερό Ναό Αγίας Τριάδας Κατερίνης.\n• Την Παρασκευή 24 Δεκεμβρίου, 6.00-7.30 το απόγευμα, θα χοροστατήσει στον Πανηγυρικό Εσπερινό των Χριστουγέννων, στον Ιερό Καθεδρικό Ναό Θείας Αναλήψεως Κατερίνης.\n• Στη συνέχεια (9.00 βράδι-1.00 ξημερώματα), στον ίδιο Ιερό Ναό, θα χοροστατήσει στον Πανηγυρικό Όρθρο και θα ιερουργήσει στη Χριστουγεννιάτικη Θ. Λειτουργία (Αγρυπνία).\n• Το Σάββατο 25 Δεκεμβρίου, 9.00-10.30 πρωί, θα χοροστατήσει στη 2η Θ. Λειτουργία, στον Ιερό Ναό Αγίου Νικολάου Λεπτοκαρυάς.\n• Την Κυριακή 26 Δεκεμβρίου, 7.30-10.30 πρωί, εορτή Συνάξεως της Υπεραγίας Θεοτόκου, θα ιερουργήσει στον Ιερό Ναό Κοιμήσεως Θεοτόκου Αιγινίου.\n• Τη Δευτέρα 27 Δεκεμβρίου, 7.30-10.30 πρωί, θα ιερουργήσει στον Ιερό Ναό Αγίου Στεφάνου Βρίας.\n• Την Κυριακή 19 Δεκεμβρίου, 7.30-10.30 το πρωί, θα ιερουργήσει στον Ιερό Ναό Αγίου Γεωργίου Ν. Περιστάσεως.\n• Το Σάββατο 25 Δεκεμβρίου, 5.00-8.30 πρωί, θα ιερουργήσει στον Ιερό Ναό Αγίου Δημητρίου Καρίτσας.\n• Την Κυριακή 26 Δεκεμβρίου, 7.30-10.30 το πρωί, θα ιερουργήσει στον Ιερό Ναό Παντανάσσης Κατερίνης.


Κυκλοφορίες νέων παιχνιδιών (Χειμώνας 2016, Μέρος 03) | www.you.gr\nΟ χειμώνας κλείνει με τον καλύτερο τρόπο στο gaming, αφού κυκλοφορίες όπως το Street Fighter V και το Rise of the Tomb Raider στο PC φροντίζουν για ατελείωτες ώρες διασκέδασης.\nΜετά την φθινοπωρινή σεζόν, όπου και ουσιαστικά παρουσιάζεται το "βαρύ πυροβολικό", ο φετινός χειμώνας ήταν περισσότερο.. .θερμός απ' όσο αναμενόταν, με δυνατές κυκλοφορίες για όλα τα γούστα και σε όλες τις πλατφόρμες. Όπως φαίνεται, όμως, κλείνει με τον καλύτερο τρόπο, αφού εμβληματικά ονόματα όπως το Street Fighter V και το Rise of the Tomb Raider κάνουν την παρουσία τους κάτι παραπάνω από αισθητή.\nΗ σειρά Street Fighter έχει δημιουργήσει τη δική της ιστορία και πλέον αποτελεί ένα κομμάτι της ποπ κουλτούρας. Όπως είναι λογικό, κάθε καινούριος τίτλος γίνεται δεκτός με ενθουσιασμό όχι μόνο από τους οπαδούς της σειράς, αλλά και από όσους θέλουν να ασχοληθούν με το είδος, αφού κατά κάποιο τρόπο το Street Fighter έχει γίνει συνώνυμο των fighting games. Μετά από πολλή αναμονή, το Street Fighter V επιστρέφει στο... ρινγκ, έτοιμο για να προσφέρει μοναδικές στιγμές fighting δράσης και αναμετρήσεων μέχρι τελικής πτώσης, έτσι όπως μόνο η Capcom γνωρίζει. Για πρώτη φορά στην ιστορία της σειράς, όλο το περιεχόμενο που θα γίνει διαθέσιμο μετά την ημερομηνία κυκλοφορίας του παιχνιδιού θα μπορεί να ξεκλειδωθεί παίζοντας το παιχνίδι, χωρίς πρόσθετη χρέωση, ενώ όλες οι ρυθμίσεις και τροποποιήσεις θα είναι διαθέσιμες επίσης δωρεάν. Έτσι, όλοι οι παίκτες θα έχουν πάντα πρόσβαση στην τελευταία έκδοση του τίτλου. Επιπρόσθετα, νέοι χαρακτήρες θα προστίθενται σε τακτά χρονικά διαστήματα, ενώ χάρη στη στρατηγική συνεργασία της Sony Computer Entertainment Inc και της Capcom, οι κάτοχοι PS4 και PC θα μπορούν να αναμετρηθούν μεταξύ τους, μέσω του cross-platform gaming. Κλασσικοί μαχητές όπως οι Ryu, Ken, Chun-Li και M. Bison επιστρέφουν, ενώ νέοι έρχονται για να αποκτήσουν νέους οπαδούς και να συμπληρώσουν το ρόστερ. Τέλος, οι νέοι μηχανισμοί μάχης φέρνουν ένα νέο επίπεδο στρατηγικής και προσέγγισης, παραμένοντας ταυτόχρονα προσβάσιμες και προκαλώντας όλους τους παίκτες να τις δοκιμάσουν, ανεξαρτήτως εμπειρίας και εξοικείωσης. Όλα τα παραπάνω, με την Unreal Engine 4 να προσφέρει μια ασυναγώνιστη εμπειρία γραφικών, κάνοντας το Street Fighter V τον πιο εντυπωσιακό τεχνικά τίτλο της σειράς.\nΜετά από το πέρας της χρονικής αποκλειστικότητας στο Xbox One, το Rise of the Tomb Raider καταφθάνει στα PC και η νέα περιπέτεια της Lara Croft υπόσχεται να προσφέρει μια συναρπαστική εμπειρία. Μετά το reboot της σειράς το 2013, η νεαρή Lara Croft μεταλλάσσεται σε μια αληθινή επιζών, και στο Rise of the Tomb Raider αναλαμβάνει να ανακαλύψει το μυστικό της αθανασίας. Η αναζήτησή της θα την φέρει σε ορισμένες από τις πιο απομακρυσμένες περιοχές του πλανήτη, ενώ η νεαρή εξερευνήτρια θα πρέπει να χρησιμοποιήσει τις ικανότητες αλλά και την ευστροφία της για να επιβιώσει από τους εχθρούς αλλά και το ίδιο το περιβάλλον. Η εξερεύνηση των αρχαίων και θανατηφόρων τάφων πλέον είναι ένα σημαντικό κομμάτι της εμπειρίας, όπου η Lara θα λύσει γρίφους και θα αποκρυπτογραφήσει αρχαίες γραφές, με αμέτρητα μυστικά που περιμένουν να τα αποκαλύψετε. Η κατασκευή όπλων και εκρηκτικών επιστρέφει, όπως επίσης και η προσαρμογή του εξοπλισμού της Lara, ενώ ο οπτικός τομέας είναι καλύτερος από ποτέ, με χαρακτήρες και εφέ ποιότητας ταινίας CG και φυσική πραγματικού χρόνου για την αποτύπωση της κίνησης σώματος και ρούχων, κάνοντας το Rise of the Tomb Raider, τον πιο συναρπαστικό και τεχνικά αρτιότερο τίτλο της σειράς.\nΤα δημοφιλή LEGO επιστρέφουν, αυτή τη φορά με το LEGO Marvel Avengers, ένα spin-off του LEGO Marvel franchise. Ακολουθώντας στην πλοκή των ταινιών Agengers, Avengers: Age of Ultron, Captain America: Winter Soldier, Iron Man 3 και Thor: Dark World, πολεμήστε στο πλευρό των αγαπημένων υπερ-ηρώων της Marvel και σώστε το σύμπαν των LEGO από τον κίνδυνο. Η μαγεία του κόσμου της LEGO θα σας επιτρέψει να μεταμορφωθείτε σε πάνω από εκατό χαρακτήρες, με τους Iron Man, Captain America, Thor και Hulk να δίνουν δυναμικά το παρόν. Τα χρυσά τουβλάκια και τα κουμπάκια που μπορείτε να συλλέξετε σας ξεκλειδώνουν απίθανα νέα όπλα και ενισχυτικά δύναμης, ενώ οι γρίφοι που θα βρεθούν στον δρόμο σας εγγυώνται ώρες διασκέδασης. Τέλος, φυσικά και δεν απουσιάζει το γνωστό χιούμορ της σειράς, παρουσιάζοντας τους Avengers... αλλιώς, με μια πιο χαρούμενη νότα και πολλές δόσεις γέλιου.\nO Sebastien Loeb δεν χρειάζεται ιδιαίτερες συστάσεις, αφού πρόκειται περί ενός ζωντανού θρύλου. Και όχι άδικα, αφού είναι 9 φορές νικητής του παγκοσμίου πρωταθλήματος rally και κάτοχος του ρεκόρ χρόνου ανάβασης στο Pikes Peak. Το Sebastien Loeb Rally Evo φέρνει τον συναρπαστικό κόσμο του off-road μηχανοκίνητου αθλητισμού στα συστήματά σας, με μια ολοκαίνουρια αγωνιστική εμπειρία. Με πάνω από 50 μοντέλα αυτοκινήτων από 16 κατασκευαστές, μπορείτε να οδηγήσετε σε ορισμένους από τους διασημότερους αγώνες του θεσμού σε όλο τον κόσμο, με αυτοκίνητα-θρύλους του παρελθόντος, αλλά και όλα τα σύγχρονα αγωνιστικά. Το Sebastien Loeb Rally Evo προσφέρει 300 χιλιόμετρα πραγματικής διαδρομής αγώνων, 8 διαφορετικές επιλογές αγώνων Rally, 64 ειδικές διαδρομές, 5 πίστες Rallycross και την επίσημη πίστα ανάβασης Pikes Peak. O άνθρωπος που έχει χαράξει το όνομά του με χρυσά γράμματα στην ιστορία του μηχανοκίνητου αθλητισμού σας καλεί για να ζήσετε μια συναρπαστική off-road εμπειρία.\nΗ σειρά Naruto απαριθμεί εκατομμύρια οπαδών σε όλο τον κόσμο, και με το Naruto Shippuden Ultimate Ninja Storm 4 καταφθάνει και στα συστήματα ψυχαγωγίας νέας γενιάς για να παραδώσει την απόλυτη εμπειρία Naruto. Το ρόστερ είναι το μεγαλύτερο ως τώρα, με χαρακτήρες τόσο από τη σειρά όσο και το manga, δύο ιστορίες και αμέτρητες ώρες παιχνιδιού, καθιστώντας το Ultimate Ninja Storm τον πληρέστερο τίτλο της σειράς μέχρι σήμερα. Παλιοί και αγαπημένοι ήρωες όπως οι Naruto, Hashirama και Madara έρχονται αντιμέτωποι με νέους χαρακτήρες, με τις επικές αναμετρήσεις τους να εγγυώνται συναρπαστικές στιγμές, με τις ικανότητες, αλλά και το περιβάλλον να παίζουν ρόλο στην εξέλιξη της κάθε μάχης. Η νέα γενιά κονσολών εγγυάται εντυπωσιακά γραφικά και εφέ, φέρνοντας την ασταμάτητη δράση της σειράς στις οθόνες σας με απόλυτη πιστότητα.\nΤο American Truck Simulator φέρνει τον κόσμο των πιο θρυλικών Αμερικανικών φορτηγών στην οθόνη του PC σας. Αναλαμβάνοντας τον ρόλο ενός επαγγελματία οδηγού που εισέρχεται στην τοπική αγορά εμπορίου και προσπαθεί να δημιουργήσει μια από τις μεγαλύτερες εταιρείες μεταφορών στις Ηνωμένες Πολιτείες, θα ταξιδέψετε στις πιο αναγνωρίσιμες τοποθεσίες των ΗΠΑ. Με την πρώτη έκδοση να καλύπτει την πολιτεία της California και της Nevada, ετοιμαστείτε για απολαυστικά ταξίδια στους ηλιόλουστους αυτοκινητόδρομους στις όχθες του Ειρηνικού και την έρημο Mojave. Σύντομα θα προστεθεί και η πολιτεία της Arizona, προσφέροντας ακόμα περισσότερες διαδρομές για να απολαύσετε, οδηγώντας λεπτομερή μοντέλα με την επίσημη άδεια των κατασκευαστών τους. Οι διαφορετικές ρυθμίσεις προσομοίωσης θα ικανοποιήσουν τους λάτρεις των φορτηγών, ενώ μπορείτε να δημιουργήσετε και τον δικό σας στόλο, αγοράζοντας γκαράζ, μισθώνοντας οδηγούς και αναλαμβάνοντας τη διαχείριση της επιχείρησής σας.\nAmerican Truck Simulator California, games, LEGO Marvel Avengers, Microsoft, Naruto Shippuden Ultimate Ninja Storm 4, Nintendo, PC, PlayStation 4, PS Vita, PS3


Σκουρολιάκος: «Θα μπορούσε να βρεθεί λύση για το ΚΑΣ και το Σούνιο» – politik.gr\n31/03/2018, 4:57 μμ\nΤην άποψη πως θα μπορούσε να βρεθεί λύση για το ΚΑΣ και το Σούνιο εξέφρασε ο βουλευτής του ΣΥΡΙΖΑ και ηθοποιός, Πάνος Σκουρολιάκος, σε ραδιοφωνική του συνέντευξη για την άρνηση του Κεντρικού Αρχαιολογικού Συμβουλίου να παραχωρήσει τον αρχαιολογικό χώρο του Σουνίου για γυρίσματα συμπαραγωγής του BBC που σκηνοθετεί ο διάσημος Κορεάτης σκηνοθέτης Παρκ Τσαν Γουκ.\n«Σέβομαι την επιστημοσύνη και την αρμοδιότητα του Κεντρικού Αρχαιολογικού Συμβουλίου, αλλά εδώ κάτι τους ξέφυγε. Είχαμε και ποιοτικές αξιολογήσεις, ότι δεν συνάδει η ταινία με το χώρο, κάτι που θυμίζει κριτικό κινηματογράφου, όχι αρχαιολόγο… Το σκεπτικό αναφέρει ότι ζητήθηκε ο χώρος από τις 7 το πρωί ως τις 7 το βράδυ, στις 12 Απριλίου, καθημερινή, που δεν έχει την πιο υψηλή επισκεψιμότητα. Έχουν γίνει πάρα πολλά γυρίσματα σε αρχαιολογικούς χώρους, έχουν γίνει παραστάσεις σε αρχαία θέατρα. Η Επίδαυρος δεν καταπονείται κάθε Καλοκαίρι με τους χιλιάδες θεατές, από τα σκηνικά, τους ήχους;», αναρωτήθηκε ο κ. Σκουρολιάκος.\n«Δεν υπάρχει πολιτική σκοπιμότητα»\nΚαι συνέχιζε τονίζοντας πως κατά την άποψή του δεν υπάρχει πολιτικό σκοπιμότητα πίσω από το θέμα: «Δεν φαντάζομαι ότι υπάρχει πολιτική σκοπιμότητα, είναι επιστήμονες, αλλά δεν συνυπολόγισαν κάποιες παραμέτρους, θα μπορούσε να βρεθεί λύση, στο χρόνο, στη χρησιμοποίηση του χώρου, κτλ. Κάνω έκκληση στην υπουργό και τον υφυπουργό Πολιτισμού, στο ΚΑΣ, όταν λέμε ότι ο πολιτισμός είναι βαριά βιομηχανία, θα πρέπει να βρούμε τρόπο να λειτουργήσει. Με μία τέτοια παραγωγή όπως του BBC, θα ταξιδέψουν οι εικόνες της Ακρόπολης, του Σουνίου, της χώρας, σε όλο τον κόσμο», υπογράμμισε ο ίδιος.\n«Χρειάζεται ενίσχυση ο γηγενής κινηματογράφος»\nΣύμφωνα με όσα τόνισε, μεταξύ άλλων, ο κ. Σκουρολιάκος: «Δεκαετίες τώρα γκρινιάζουμε -και καλά κάνουμε- ότι δεν έχουμε κινηματογράφο στη χώρα γιατί είναι βιομηχανία, απαιτεί χρήματα, δεν μπορούμε να ανταποκριθούμε σε μεγάλες παραγωγές, κτλ. Χρειάζεται λοιπόν ενίσχυση ο γηγενής κινηματογράφος. Δεύτερον, στο πλαίσιο της ανάκαμψης, χρειάζονται επενδύσεις και στον κινηματογράφο, γιατί είμαστε προνομιούχος χώρα. Έχουμε το φυσικό σκηνικό της Ελλάδας, με τα νησιά, τα βουνά, κάθε σημείο της Ελλάδας να είναι ένα έτοιμο ντεκόρ, το ελληνικό φως με τοποίο θέλουν να δουλέψουν όλοι οι διευθυντές φωτογραφίας και οι οπερατέρ του κόσμου».\nΤέλος υπενθύμισε ορισμένα πετυχημένα παραδείγματα: «Εγινε π.χ. το Μαντολίνο του Λοχαγού Κορέλι στην Κεφαλλονιά, για δέκα χρόνια βούλιαξε από τον τουρισμό. Έγινε το Mamma Mia στη Σκόπελο, επίσης. Αλλά η συνέχειά του, δεν έγινε στην Ελλάδα! Δεν υπήρχε κανένα πλαίσιο, οι προηγούμενες κυβερνήσεις δεν το είχαν φροντίσει, δεν τους ενδιέφερε».\nTags: BBC, αρχαιολογικό συμβούλιο, γυρίσματα, διάσημος σκηνοθέτης, ΚΑΣ, Παρκ Τσαν Γουκ, Σούνιο


Λεύκη, Vitiligo Center. Κέντρο αντιμετώπισης για τη Λευκη\nΘΕΡΑΠΕΥΟΝΤΑΣ ΤΗ ΛΕΥΚΗ ΑΝΑ ΤΟΝ ΚΟΣΜΟ\nΚάντε την κίνηση - Θεραπεύστε τη λεύκη στο κέντρο μας\nΔείτε τη βελτίωση σε όλα τα σημεία του σώματος, για όλες τις μορφές λεύκης, χωρίς παρενέργειες, ανεξαρτήτως ηλικίας (από 2 ετών και άνω), μέσα στο πρώτο δίμηνο.\nΗ εμπειρία μου στο Vitiligo Center\nΟι ασθενείς του Vitiligo Centre, μιλούν για την εμπειρία τους και την θεραπεία της λεύκης.\nΣτο VITILIGO CENTER αντιμετωπίζουμε με ιδιαίτερη προσοχή και ευαισθησία τις περιπτώσεις των παιδιών που πάσχουν από λεύκη. Συνήθως η λεύκη εμφανίζεται στα παιδιά μετά από ένα σοκ, μία στεναχώρια ή μία περίοδο έντονου στρες για το παιδί.\nΔείτε περιστατικά καθόλη την πορεία της θεραπείας τους και σε κάθε περιοχή του σώματος που σας ενδιαφέρει: πρόσωπο, χέρια, πόδια, καθώς επίσης και περιστατικά μικρής ηλικίας και ηλικιωμένων, ή περιστατικά μεγάλης έκτασης. Για τη φωτογράφιση χρησιμοποιείται η λάμπα του Wood, ένας ειδικός φωτισμός ο οποίος έχει τη δυνατότητα να αναδυκνύει και την πιο μικρή εστία της λεύκης και δεν επιδέχεται ουδεμία παραποίηση ή Photoshop.\nΘεραπεύοντας τη λεύκη ανά τον κόσμο\nΤα τελευταία χρόνια όλο και περισσότεροι είναι οι ασθενείς που μας επισκέπτονται από το εξωτερικό. Είτε πρόκειται για Έλληνες που ζουν στο εξωτερικό είτε για ξένους που με κάποιο τρόπο έμαθαν για το μοναδικό τρόπο αντιμετώπισης της λεύκης στο Vitiligo Center και θέλησαν να μας επισκεφτούν.\nΗ διαδικασία εξέτασης στο κέντρο μας είναι απλή. Αρκεί μόνο μία ημέρα παραμονή στην Αθήνα και ο ασθενής θα έχει το χρόνο να εξεταστεί, να λάβει την τοπική αγωγή που θα του χορηγηθεί και την επόμενη ημέρα να επιστρέψει στη χώρα του.\nΥπάρχουν διάφορα μέσα τα οποία μπορούν να διευκολύνουν την επικοινωνία με το γιατρό εφόσον ξεκινήσει η θεραπεία, όπως email, τηλέφωνο, Skype κ.λ.π.\nΓιατί η φωτοθεραπεία δεν αποτελεί το μοναδικό τρόπο για την αντιμετώπιση της λεύκης;\nΓια την καταπολέμηση της λεύκης υπάρχουν διάφοροι τρόποι αντιμετώπισης. Όμως δεν έχουν όλοι τα ίδια αποτελέσματα.\nΛεύκη και ηλιοθεραπεία. Τι πρέπει να γνωρίζετε\nΤο καλοκαίρι έφασε και ένα από τα κύρια ερωτήματα είναι εάν επιτρέπεται τα άτομα με λεύκη να εκτίθενται στο ήλιο.\nΈλληνας γιατρός ανοίγει τον δρόμο για θεραπεία της λεύκης\nΤον δρόμο για τη θεραπεία της λεύκης ανοίγει η ανακάλυψη Έλληνα δερματολόγου για τις φυσικές ουσίες που κάνουν θαύματα στην αντιμετώπιση των λευκών κηλίδων.\nΨυχολογία και Λεύκη\nΨυχολογία και Λεύκη: Πως αλληλοεπηρεάζονται\nFAQ: Η λεύκη είναι κληρονομική;\nΟι πιθανότητες που έχει ένα οποιοδήποτε παιδί να εμφανίσει λεύκη είναι 0,5-2%.\nΣτο VITILIGO CENTER η φωτοθεραπεία αποτελεί συμπληρωματική θεραπεία για κάποιους ασθενείς.\nΜοναδική θεραπεία για τη λεύκη γεννητικών οργάνων\nΣτο κέντρο μας αντιμετωπίζουμε τη λεύκη με θεαματικά αποτελέσματα μέσα στο πρώτο δίμηνο.\nVITILIGOPEDIA: Οι τύποι της λεύκης\nΟι επιστήμονες διαχωρίζουν τη λεύκη σε τρεις τύπους: μη-τμηματική, τμηματική και μεικτή λεύκη.\n• Τι είναι η λεύκη\n• Γιατί να έρθετε σε μας\n• Θεραπεύοντας τη λεύκη\n• Κάντε την κίνηση\n• Δείτε το Video\n• Παιδική λεύκη και ψυχολογία\n• Φωτοθεραπεία και λεύκη


Οι «πέτρες της πείνας» και οι ευθύνες της γερασμένης Ευρώπης – ΠΡΩΤΗ ΕΚΔΟΣΗ ΔΩΔΕΚΑΝΗΣΟΥ\nHome\tΕΠΙΚΑΙΡΟΤΗΤΑ\tΟι «πέτρες της πείνας» και οι ευθύνες της γερασμένης Ευρώπης\nΟι άνθρωποι, πάντοτε ερμήνευαν -για την προστασία τους- τα σημάδια. Θεωρούσαν, ότι οι θεοί τους προειδοποιούν -για τα μελλούμενα- ώστε να λάβουν πρόνοιες για να αποφύγουν το κακό.\nΟι «πέτρες της πείνας», ήταν κακότυχο σημάδι -προειδοποίηση- για ξηρασία και έλλειψη τροφής. Οι άνθρωποι, όταν τις έβλεπαν στις όχθες των ποταμών, φρόντιζαν επειγόντως για προμήθειες. «Όταν με δείς θα κλάψεις», έγραφαν οι πέτρες και όλοι οι λογικοί έπιαναν το νόημα και προνοούσαν για τα χειρότερα.\nΗ Γερμανία, έδωσε το μήνυμα. Η επισιτιστική κρίση είναι προ των πυλών. Οι «πέτρες της πείνας» προειδοποίησαν… Η ευθύνη της Ευρώπης, τεράστια. Οι επιλογές εφεξής, πρέπει να είναι στραμμένες μονοσήμαντα προς το συμφέρον των λαών της Ευρώπης.\nΗ οδηγία για προμήθειες στα νοικοκυριά δεν αρκεί για να αναστραφεί -με κύρια υπεύθυνη την Ευρώπη για τα συμβαίνοντα- η ανατροπή του κόσμου που ξέραμε, ο οποίος τούμπαρε από τους αδέξιους και ετεροκαθοριζόμενους χειρισμούς. Η Ευρώπη -με αφορμή το «όχι» της Αυστρίας στην άρον, άρον ένταξη της Ουκρανίας- αντιλαμβάνεται όψιμα ότι η Πολιτική- Διπλωματική- Οικονομική διαχείριση του αδελφοκτόνου πολέμου Ρωσίας-Ουκρανίας, σπρώχνει νομοτελειακά σε υστέρηση, σε πενία τους Ευρωπαίους.\nΣυνάμα, την εκθέτει για την ετεροκαθορισμένη στάση της. Η συνομιλία Μακρόν-Πούτιν -το δισκοπότηρο, ήταν η επισιτιστική κρίση- αφορούσε στην πείνα που πλησιάζει γοργά. Αντιλαμβάνεται η Ευρώπη οδυνηρά, ότι δεν αξίζει στους πολίτες ο λιμός. Αντιλαμβάνεται επίσης, ότι δεν μπορεί να αντέξει η γερασμένη καρδιά της, τις βαριές «πέτρες της πείνας».\nΆν αυτό δεν συμβεί αστραπιαία, οι «πέτρες της πείνας» θα αλλάξουν χρήση στα χέρια των ευρωπαίων πολιτών, με ό,τι αυτό συνοδεύεται.\nΕπίσημα υποψήφιος περιφερειάρχης ο Σταμάτης Μαλέλης


Όχι αϊ-σιχτίρια για Παπαπέτρου, πήγε στον ΠΑΟ γιατί... - Σαΐτα πολλών εκατομμυρίων στον Ολυμπιακό - Live-Sports365\nHome Unlabelled Όχι αϊ-σιχτίρια για Παπαπέτρου, πήγε στον ΠΑΟ γιατί... - Σαΐτα πολλών εκατομμυρίων στον Ολυμπιακό\nΌχι αϊ-σιχτίρια για Παπαπέτρου, πήγε στον ΠΑΟ γιατί... - Σαΐτα πολλών εκατομμυρίων στον Ολυμπιακό\nby fp94 10:51 π.μ.\nΑτάκες-φωτιά για τον Έλληνα Φίγκο και τον κοντό μάγο.\nΑυτά τα «κρεμάλα στον προδότη», οι βρισιές και άλλα… αναθέματα που κατακλύζουν το Twitter και τα social media από τα μεσάνυχτα της Κυριακής, όταν γνωστοποιήθηκε η αποχώρηση του Παπαπέτρου από τον Ολυμπιακό, μόνο ανήκουστα δεν μας είναι.\nΟι οπαδοί παντού και πάντα είναι της ίδιας «φτιαξιάς». Τα ίδια, δυσκίνητα, «δυσκοίλια», κολλημένα και, καθ’ υπερβολή, αρρωστημένα μυαλά, παγκοσμίως. Ακόμα και σε χώρες προοδευτικότερες της δικής μας, με υποτιθέμενο ανώτερο αθλητικό πολιτισμό.\nΑς φρεσκάρουμε ελαφρά το μνημονικό μας, γυρίζοντας στα χρόνια που ο Λουίς Φίγκο έφευγε από την Μπαρτσελόνα, ντυνόταν στα κατάλευκα της Ρεάλ και πήγε στο «Καμπ Νου», αντίπαλος για πρώτη φορά των Καταλανών.\nΠαραθέτω αποσπάσματα εφημερίδων, φωτογραφικά στιγμιότυπα και μαρτυρίες συμπαικτών του τότε στους Μαδριλένους, όπως του Μίτσελ Σαλγάδο:\nΣτις 23 Οκτωβρίου 2000, Μπάρτσα-Ρεάλ, στη Βαρκελώνη: Ο ήχος ήταν εκκωφαντικός, ενώ παντού υπήρχαν πανό στα οποία αναγράφονταν χαρακτηρισμοί όπως… προδότης, Ιούδας, αλήτης, κάθαρμα κ.λπ.\nΌταν ο Φίγκο βρήκε στον αγωνιστικό χώρο 98.000 οπαδοί φώναζαν τόσο δυνατά που τον σόκαραν και τον έκαναν να πιάνει τα αυτιά του. Στο γήπεδο έπεφταν πορτοκάλια, σάντουιτς, αναπτήρες, κινητά τηλέφωνα και άλλα πολλά, με τον Φίγκο να μην εκτελεί κανένα κόρνερ, να είναι η Ρεάλ γενικά φανερά επηρεασμένη και τελικά να χάνει με 0-2.\nΗ δεύτερη επίσκεψη ήταν στις 23 Νοεμβρίου του 2002, όπου εκτελούσε κόρνερ, τα αντικείμενα έπεφταν βροχή, ενώ στο γρασίδι βρέθηκε μέχρι και μία γουρουνοκεφαλή!\nΧαρακτηριστικά τα λόγια του Μίτσελ Σαλγάδο: «Στο δεύτερο ή στο τρίτο κόρνερ γύρισα στον Φίγκο και του είπα… -Ξέχασέ το φίλε, είσαι μόνος σου τώρα-. Πήγαινα κοντά στον Λουίς και του έδινα τη δυνατότητα για πάσα στο κόρνερ, αλλά όχι αυτή την φορά».\n«Από τις εξέδρες έπεφταν πύραυλοι… κέρματα, ένα μαχαίρι, ένα γυάλινο μπουκάλι από ουίσκι. Johnnie Walker, νομίζω. Ή J&B. Καλύτερα να μείνω μακριά. Κοντινά κόρνερ; Δεν νομίζω».\nΚαι με την… υποψία και μόνο -αφήστε που δείχνει να είναι θέμα ολίγου χρόνου ώσπου να μπει η υπογραφή του στο «πράσινο» συμβόλαιο- ότι ο Ιωάννης έφυγε από το ΣΕΦ για να γίνει κάτοικος ΟΑΚΑ, δεν τον… ξεπλένει ο Όρμος του Φαλήρου ολόκληρος!\nΟ κόσμος δε δίνει λογαριασμό στα περί συμφέροντος του παίκτη, συνθηκών, timing, διαδοχής πίσω, σε καμία παράμετρο της όποιας παρόμοιας υπόθεσης. Τυφλώνεται από τα χρώματα και… αϊ-σιχτιρίζει.\nΕγώ τι είδα στην περίπτωση του Παπαπέτρου:\n1) Έπεσα έξω ομολογώ, διότι όπως είχα πει όταν έκλεισε ο Παπανικολάου, έπαιρνε σειρά και ο άλλος «Παπ» να συνεχίζει στα ερυθρόλευκα. Υπολόγιζα ότι επειδή είναι και «κολαούζοι», θα τον επηρέαζε ο πρεσβύτερος.\n2) Εκεί όμως, στην ηλικία στράβωσε το πράμα. Υπό ποια έννοια; Ο Κώστας είναι στα 28, ο Ιωάννης στα 24. Τέσσερα χρόνια μικρότερος και από την ώρα που ο κολλητός του ανανέωσε στην ομάδα και η θέση τους είναι περίπου ίδια στο παρκέ, πάλι δε θα περίσσευε ο αγωνιστικός χρόνος που θα περίμενε και θα ήθελε να του διατεθεί από τον Μπλατ ο Παπαπέτρου. Θεμιτό.\n3) Δεν τα «έσπασε» με τους Αγγελόπουλους για τα λεφτά, για τη χρονική διάρκεια της συμφωνίας, για τεχνικά ή πρακτικά ζητήματα του νέου συμβολαίου. Αποχώρησε για να πάει να βρει συνολικές «συνθήκες εργασίας» που θα τον κάλυπταν. Κι αυτό θεμιτό το βρίσκω. Ο καθένας κοιτάζει την πάρτη του, τον εαυτό του. Όπου και όπως αισθάνεται ότι καλύπτεται με τον καλύτερο δυνατό τρόπο. Δεν μπορείς να τον οικτίρεις γι’ αυτό. Να κατηγορηθεί για αγνωμοσύνη ή για unfair συμπεριφορά.\n4) Ο πατήρ, Αργύρης, φόραγε για πολλά χρόνια τη φανέλα του Παναθηναϊκού. Όσα χρόνια ο νεότερος Παπαπέτρου ήταν στον Ολυμπιακό, οικογενειακώς, μπαμπάς-μαμά, δεν έχαναν ματς στο ΣΕΦ, ήταν όρθιοι και πανηγύριζαν νίκες του Ιωάννη και των Ερυθρολεύκων. Το αίμα όμως νερό δεν γίνεται και ίσως -ας το δεχτούμε και αυτό- το DNA του Ιωάννη τον «στέλνει» κάποια στιγμή στον Παναθηναϊκό. Όλα παίζουν σ' αυτή τη ζωή.\n5) Αν ύστερα από μια αποτυχημένη σεζόν -γιατί ως άκρως αποτυχημένη λογίζεται η προηγούμενη, χωρίς τίτλο, εκτός final four και με χαμένο τελικό Κυπέλλου από την ΑΕΚ- έλεγαν στους Ολυμπιακούς ότι ένα μήνα αργότερα, τέτοια εποχή, οι Ερυθρόλευκοι θα είχαν κόουτς τον Ντέιβιντ Μπλατ, δεν θα είχαν χάσει (και για το γόητρο) τον μεγάλοι αρχηγό τους, Βασίλη Σπανούλη, ότι ο Παπανικολάου θα ανανέωνε μέχρι το '21 και ότι ήδη θα είχε αγοράσει Γκος και Λι Ντέι, θα ήταν αρκούντως ευτυχείς.\nΕ, στις τρεις δύσκολες περιπτώσεις ανανεώσεων, χάθηκε η μία. Κι αφού πρωτύτερα, η ΚΑΕ εξήντλησε τις προσπάθειες της να κλείσει και τον Ιωάννη με ένα γερό deal τριετές, με 700 χιλιάρικα το χρόνο!\nΟπότε ρωτάω εγώ τώρα: Ποιες από τις τρεις καλοκαιρινές εσωτερικές υποθέσεις των προέδρων ήταν σημαντικότερη και αν έπρεπε να μην κατέληγε μία σε συμφωνία, ποια να ήταν αυτή;\nΤου Ιωάννη Παπαπέτρου. Ξεκάθαρα και αντικειμενικά. Γιατί ποιον να έχανε ο Ολυμπιακός; Τον Kill Bill, το περιβραχιόνιο, τη σημαία του ή τον τρίτο αρχηγό της ομάδας, που παίρνει σειρά να ηγηθεί του Ολυμπιακού μετά και από τον Γιώργο Πρίντεζη;\nΟ Παπαπέτρου δε ήθελε να μείνει και δεν έμεινε. Ο Ολυμπιακός είναι Ολυμπιακός και οι οπαδοί του μην ξεχνούν ότι το μοναστήρι να είναι καλά και καλόγεροι βρίσκονται.\nΆρα το θέμα είναι λήξαν με τις προτιμότερες, όπως ήρθαν τα πράγματα φράσεις στο Twitter: «Άντε αγόρι μου στην ευχή του Θεού»!..\n* ΝΤΑΝΙΕΛ Ποντένσε: Όσο μπόι του λείπει, τόση μπάλα ξέρει. Κλασικό εξτρέμ, παίζει πιο πολύ αριστερά, αλλά και στα δύο επιθετικά άκρα. Λύνει το διεισδυτικό πρόβλημα του Ολυμπιακού από τα πλάγια. Διεμβολιστής και σαΐτα. Παίζει box to box και πατάει περιοχή. Υπό άλλες συνθήκες στη Σπόρτινγκ και χωρίς τα «περάσματα» των Ερυθρολεύκων στα μεγάλα γραφεία των ατζέντηδων όπως κατ’ επανάληψη έχουμε πει, αυτή η μεταγραφή θα πήγαινε πάρα πολύ ψηλά για τα ελληνικά οικονομικά δεδομένα. Πάρα πολύ όμως!\nΌχι αϊ-σιχτίρια για Παπαπέτρου, πήγε στον ΠΑΟ γιατί... - Σαΐτα πολλών εκατομμυρίων στον Ολυμπιακό Reviewed by fp94 on 10:51 π.μ. Rating: 5


Σταγών Θεόκλητος: Το ευχαριστώ σε Αρχιεπίσκοπο και Μητροπολίτη Τρίκκης για την μετονομασία - ΒΗΜΑ ΟΡΘΟΔΟΞΙΑΣ\nΙ.Μ. ΣΤΑΓΩΝ & ΜΕΤΕΩΡΩΝ: Ο Σεβ. Μητροπολίτης Σταγών και Μετεώρων Θεόκλητος και άπασα η τοπική Εκκλησία των Σταγών, ευχαριστεί τον Μακαριώτατο Αρχιεπίσκοπο Αθημών και πάσης Ελλάδος κ. Ιερώνυμον, ως και τα Μέλη του σεπτού Σώματος της Ιεραρχίας της Εκκλησίας της Ελλάδος διά την ομόφωνον αποδοχήν του δικαίου αιτήματος του Σεβ. Μητροπολίτου Τρίκκης κ. Χρυσοστόμου, όπως απαληφθεί η ονομασία «Σταγών» εκ του τίτλου Αυτού.\nΕυγνωμόνως δε, εκφράζει δημοσίως τας απείρους ευχαριστίας και τα ολοκάρδια συγχαρητήρια προς τον αγαπητόν και εξαίρετον Αδελφόν, Φίλον και Συλλειτουργόν Σεβ. Μητροπολίτην Τρίκκης, Γαρδικίου και Πύλης κ. Χρυσόστομον διά την πρόθυμον και ευγενή συναίνεσιν Αυτού διά την ονομασίαν της Ιεράς Μητροπόλεως ημών, ήτις αποτελεί αφ’ ενός μεν ευεργεσίαν και πράξιν αγάπης, μεγαλοκαρδίας και αδελφικότητος, καλωσύνης και αρωγής προς την Ιεράν Μητρόπολιν Σταγών και Μετεώρων, αφ’ ετέρου δε δικαίωσιν και μνημόσυνον του πολλαπλώς κοπιάσαντος μακαριστού Προκάτοχου ημών κυρού Σεραφείμ.\nΔιά τούτο, ευχόμεθα σύμπας ο Κλήρος, οι Μοναστικές Κοινότητες και ο Λαός των Σταγών εκ βαθέων ψυχής μας, όπως Κύριος ο Θεός ημών διά πρεσβειών της Υπεραγίας Θεοτόκου της Μετεωριτίσσης και του κοινού Ποιμενάρχου των δύο Μητροπόλεών μας, Αγίου Βησσαρίωνος, ανταποδώση Αυτώ υγίειαν και μακροημέρευσιν.\nΕτικέτες: ΜΗΤΡΟΠΟΛΗ ΣΤΑΓΩΝΜητρόπολη Σταγών και ΜετεώρωνΜΗΤΡΟΠΟΛΙΤΗΣ ΣΤΑΓΩΝ ΚΑΙ ΜΕΤΕΩΡΩΝΜΗΤΡΟΠΟΛΙΤΗΣ ΣΤΑΓΩΝ ΚΑΙ ΜΕΤΕΩΡΩΝ ΘΕΟΚΛΗΤΟΣ


Ο Στρατιωτης ΤΗΣ Αγαπης & της συγχωρεσεως: ΛΟΓΟΣ ΠΕΡΙ ΘΑΝΑΤΟΥ Του μακαριστού Γέροντος Κλεόπα Ηλιέ\nΛΟΓΟΣ ΠΕΡΙ ΘΑΝΑΤΟΥ Του μακαριστού Γέροντος Κλεόπα Ηλιέ\nΛΟΓΟΣ ΠΕΡΙ ΘΑΝΑΤΟΥ\nΤου μακαριστού Γέροντος Κλεόπα Ηλιέ\n«Γρηγορείτε ουν, ότι ουκ οίδατε την ημέραν ουδέ την ώραν εν η ο υιός του ανθρώπου έρχεται» (Ματθ. 25,13)\n«Εδώ, βασιλεύ, είναι το σκήπτρο σου, εδώ ηγεμόνες του κόσμου είναι τα παλάτια σας, εδώ δικαστή είναι το κρεββάτι σου, εδώ, αρχιερεύ του Χριστού είναι η μίτρα σου, εδώ φιλόσοφε, είναι η ακαδημία σου, εδώ διδάσκαλε, είναι το σχολείο σου, εδώ ρήτορ είναι ο άμβων σου, εδώ μοναχέ, είναι η άσκησί σου, εδώ θνητέ άνθρωπε, είναι η κατοικία σου...».\nΟ άγιος Γρηγόριος ο Θεολόγος μας ομιλεί συχνά για την τελευταία ώρα και το λεπτό της παρούσης ζωής μας, από την οποία κρίνονται όλες οι ημέρες της ζωής μας. Αλλά γιατί τόσο ενδιαφέρον και προσοχή σ’ αυτή την εσχάτη στιγμή της παρούσης ζωής μας;\nΗ τελευταία αυτή ώρα είναι ανώτερη από όλη την ζωή μας, όσο μακροχρόνια και να ήταν αυτή. Για να καταλάβουμε αυτό πρέπει να σκεφθούμε ότι γι’ αυτό το τελευταίο λεπτό ο Επουράνιος Πατήρ μας έστειλε στον κόσμο τον Μονογενή Του Υιό. Γι’ αυτό το λεπτό ο Χριστός γεννήθηκε ως βρέφος στην σπηλιά, σπαργανώθηκε στην φάτνη, έκλαυσε μέσα στα άχυρα και υπέμεινε τα πάντα από το αχάριστο γένος των ανθρώπων μέχρι του οδυνηρού και σταυρικού Του θανάτου. Γι’ αυτό το λεπτό γράφθηκαν τα τέσσερα ευαγγέλια για να μας ελευθερώσουν από την πλάνη, να μας διδάξουν για τον ουράνιο σκοπό μας και να μας προετοιμάσουν για την τελευταία στιγμή της ζωής μας. Γι’ αυτό το λεπτό δόθηκαν τα χαρίσματα του Αγίου Πνεύματος, τα επτά Μυστήρια, ως μέσα αγιασμού μας, οι Δέκα Εντολές και τελευταία η κλήσις για την μοναχική ζωή μας. Γι’ αυτό το λεπτό τόσοι άγιοι έφυγαν από τον κόσμο για τις ερήμους, τις σπηλιές και τις τρώγλες της γης και αγωνίσθηκαν μέχρι θανάτου για την εσχάτη καλή απολογία ενώπιον του Δικαίου Κριτού. Γι’ αυτό το λεπτό τόσα εκατομμύρια μάρτυρες υπέφεραν τα βάσανα και εθυσίαζαν την παρούσα ζωή για να κερδίσουν την αιώνια.\nΑδελφοί μου, ας μη ξεχνάμε ότι ο εχθρός της σωτηρίας μας γνωρίζει καλλίτερα από εμάς πόση μεγάλη σημασία έχει αυτό το τελευταίο λεπτό της ζωής μας. Γι’ αυτό τότε μας προκαλεί μεγάλους και φοβερούς πειρασμούς, για να θανατώση την ψυχή μας και να μας απομακρύνη έστω την εσχάτη εκείνη στιγμή από τον Θεό και Σωτήρα μας.\nΚαι τώρα να σας κάνω την ερώτηση: Αραγε γνωρίζετε ποιοί είναι οι πειρασμοί τους όποιους παρουσιάζει ο διάβολος στην ώρα της εξόδου μας απ’ αυτή την ζωή;\nΟ δεύτερος πειρασμός στην ώρα του θανάτου μας είναι της απελπισίας. Προσπαθεί δηλαδή ο διάβολος να μας προκαλέση φόβο ενθυμίζοντας τις αμαρτίες μας για να μας ρίξη έτσι στον βυθό της απελπισίας. Αλλά εσύ, αδελφέ μου, στάσου γενναίος σ’ αυτό τον κίνδυνο και να γνωρίζης εκ των προτέρων δύο πράγματα: Εάν η ενθύμησις των αμαρτιών σου σε ταπεινώνη και σου προκαλή πόνο στην καρδιά σου, διότι ελύπησες τον Θεό με τις αμαρτίες σου, και αυτός ο πόνος σου φέρνει στην ψυχή ειρήνη, αγάπη για τον Θεό και πραότητα, τότε να ξέρης ότι αυτή η ενθύμησις είναι από την Χάρι του Θεού, ενώ όταν σού προκαλεί οργή στην καρδιά, αδημονία και ταραχή, να γνωρίζης ότι είναι έργο του δαίμονος, ο όποιος θέλει να σε ρίξη στον λάκκο της απελπισίας πιστεύοντας ότι δεν υπάρχει για εσένα σωτηρία και ότι θα κολασθής. Τότε να ταπεινώνεσαι περισσότερο και να έχης την ελπίδα σου στον Θεό και όχι στα έργα σου. Μόνο έτσι με γλυτώσης από τους νοητούς εχθρούς, θα σύντριψης τα άρματα τους και θα δοξάσης τον Θεό. Κατόπιν, εάν σου φαίνεται ότι ο ίδιος ο Θεός σου λέγει πώς δεν είσαι από τα πρόβατά Του, να μη χάσης την ελπίδα σου που έχεις προς Αυτόν, αλλά με ταπείνωσι να Του είπης: «Πράγματι έχεις δίκαιο, Θεέ μου, αν με αρνηθής λόγω των αμαρτιών μου, αλλά εγώ έχω μεγάλη ελπίδα στο έλεός Σου ότι θα με συγχωρέσης. Ζητώ την σωτηρία για την παναθλία μου ψυχή, η οποία για την κακία της είναι άξια τιμωρίας, αλλά που γι’ αυτήν έχυσες το πάντιμο Αίμα Σου. Θέλω να σωθώ, Λυτρωτά μου, για την δόξα Σου έχοντας ελπίδα στο άπειρο έλεός Σου, γι’ αυτό και αφήνω τον εαυτό μου στα χέρια Σου. Κάνε για μένα αυτό που θέλει η ευσπλαχνία Σου, διότι για μένα μόνο εσύ είσαι ο Δεσπότης μου, και αν ακόμη αποθάνης, εγώ πάλι σε Εσένα θα έχω την ελπίδα μου».\nΟ τρίτος πειρασμός του διαβόλου στην ώρα του θανάτου μας είναι της κενοδοξίας και της εμπιστοσύνης στα έργα μας που εκάναμε. Γι’ αυτό ουδέποτε, μα προπαντός στην τελευταία στιγμή της ζωής μας, να μη αφήσουμε τον νου μας να αισθανθή ικανοποίησι για τα έργα που έκανε, έστω και να επέτυχε όλες τις αρετές των άγιων. Το στήριγμά μας σε εκείνη κυρίως την ώρα να είναι μόνο η ελπίδα μας στον Θεό, στο έλεός Του, στο Τίμιο Αίμα Του που έχυσε από αγάπη για εμάς και την σωτηρία μας. Πάντοτε, μα προπαντός εκείνη την ώρα, να κατηγορούμε τον εαυτό μας, να τον καταδικάζουμε ως άξιο τιμωρίας, χωρίς να χάνουμε την ελπίδα μας στο άπειρο έλεος του Θεού, και εάν μας παρουσιάση ο πειρασμός κάποιο καλό έργο μας, εμείς να λέγωμεν τότε, ότι ο Θεός το έκανε και όχι εμείς. Επί πλέον να μη περιμένουμε τον δίκαιο δήθεν μισθό για τα έργα μας, για τους αγώνες μας και τις νίκες μας κατά του διαβόλου και της αμαρτίας. Να παραμένουμε συνεχώς μέσα σε ένα άγιο φόβο, σκεπτόμενοι ότι όλοι οι κόποι και οι αγώνες μας θα ήταν μάταιοι και ανεκτέλεστοι, εάν ο Θεός δεν μας είχε υπό την σκέπη Του και την βοήθειά Του. Όταν σκεπτώμεθα όλα αυτά, οι δαίμονες δεν θα μπορέσουν τότε να σπάσουν τον δεσμό μας με τον Επουράνιο Πατέρα μας και θα περάσουμε με το έλεός Του χαρούμενοι από αυτή την γη της εξορίας στην άνω Ιερουσαλήμ, την περιπόθητη πατρίδα μας.\nΟ τέταρτος δαιμονικός πειρασμός στις τελευταίες μας στιγμές είναι οι φαντασίες και οι διάφορες μορφές και παραστάσεις.\nΣ’ ολόκληρη την ζωή μας ο πονηρός εχθρός δεν μας πολεμά με φαντασίες τόσο όσο στο τέλος της ζωής μας, θέλοντας να μας πλανήση με τις ψευδοαπάτες, δήθεν θεωρίες και τους μετασχηματισμούς του σε άγγελο φωτός.\n«Σ’ όλα αυτά, αδελφέ μου, να παραμένης σταθερά στην συναίσθησι της μηδαμινότητος και αμαρτωλότητός σου. Όταν έλθη με φαντασίες ο διάβολος να σε προσβάλη, με θάρρος και τολμηρή καρδιά να του ειπής: «Χάσου, άθλιε, στο σκοτάδι σου, διότι δεν μου χρειάζονται οι φαντασίες σου. Δεν έχω ανάγκη από άλλο τίποτε, παρά από την ευσπλαχνία του Ιησού μου και τις πρεσβείες της Αειπαρθένου, Μητρός Του και των άλλων Αγίων. Εάν και μετά από πολλές αποδείξεις και εμφανίσεις καταλάβης ότι είναι αληθινά σημεία από τον Θεό και πάλι διώξε τα και όσο μπορείς να τα απομακρύνης από κοντά σου. Δεν θα λυπηθή ο Θεός γι’ αυτή την στάσι σου, έστω και να προέρχωνται οι θεωρίες απ’ Αυτόν. Γνωρίζει Εκείνος να σε πείση, εάν τα σημεία είναι απ’ Αυτόν, ώστε να τα δεχθής».\nΑυτές είναι οι σπουδαιότερες επιθέσεις με τις όποιες συνηθίζουν οι νοητοί εχθροί μας να μας προσβάλλουν στα τελευταία λεπτά της ζωής μας....\nΑπό τους παλαιοτέρους καιρούς οι εκλεκτοί άνθρωποι του Θεού ώπλίζοντο δυνατά κατά της αμαρτίας με την συνεχή ενθύμησι του θανάτου. Ως πρώτος διδάσκαλος της μνήμης του θανάτου θεωρείται ο Νώε, ο όποιος προ του χωρισμού των παιδιών του, τα εκάλεσε και τους εμοίρασε τα οστά του προπάτορος Αδάμ, τα όποια διατηρούσε στην Κιβωτό ως κληρονομιά από τους παλαιοτέρους πατριάρχας. Όταν τα εμοίρασε στα παιδιά του, εκείνα τον ερώτησαν: «Σε τί θα μας ωφελήσουν αυτά τα οστά του Αδάμ, πάτερ;» και εκείνος τους είπε: «Παιδιά μου, μεγάλη ωφέλεια θα σας προξενούν αυτά, εάν πάντοτε τα αντικρύζετε. Από πολλές κακίες θα σάς εμποδίζουν και σε πολλά καλά έργα θα σάς προτρέπουν. Βλέποντας αυτά θα ενθυμήσθε τις ψυχές των προπατόρων μας, οι όποιες τώρα βασανίζονται στις φοβερές φυλακές του άδου, διότι κατεπάτησαν την εντολή του Θεού φαγόντες από τον απαγορευμένο καρπό. Μη ξεχνάτε ότι και εσείς μετά από ολίγο καιρό θα αποθάνετε και εάν εδώ καταπατήσετε τις εντολές του Θεού, θα βασανίζεσθε εκεί αιωνίως, όπως οι προπάτορες Αδάμ και Εύα. Να γιατί πρέπει να μνημονεύετε τον θάνατο, βλέποντας τα οστά αυτά, ώστε να φυλάγετε εδώ τις εντολές του Θεού» (Από το βιβλίο «Θύρα της Μετανοίας»).\nΑλλά και ο κανών της υπομονής ο δίκαιος Ιώβ θέλοντας να δείξη πόση ωφέλεια έχει η θεωρία των τάφων και οστών των νεκρών, γι’ αυτούς που θέλουν στην ζωή των να διορθωθούν, λέγει: «και αυτός εις τάφους απηνέχθη και επί σωρών ηγρύπνησεν» (Ιώβ 21,32). Πράγματι, τίποτε δεν ξυπνά τον άνθρωπο από την χαύνωσι και αναισθησία και τίποτε δεν τον εμποδίζει τόσο από την διάπραξι της αμαρτίας, όσο η σκέψις του θανάτου. Το ίδιο τονίζει και η Αγία Γραφή, όταν λέγη: «Υιέ μου, μνήσθητι των εσχάτων σου και ουδέποτε αμαρτήσει».\nΕμείς οι θνητοί, αφ’ ότου γεννώμεθα, αρχίζουμε ολοταχώς να τρέχουμε προς τον τάφο. Μεταξύ αυτών των δύο άκρων και ορίων, της γεννήσεως και του θανάτου, προσδιορίζεται η απόστασις της παρούσης ζωής, η οποία είναι όπως ο αντίλαλος μιάς φωνής που ακούγεται και γρήγορα χάνεται. Η Αγία Γραφή λέγει στο βιβλίο του Ιώβ (7,6): «ο δε βίος μου ελαφρότερος λαλιάς». Κανείς από τους φιλοσόφους και ρήτορας αυτού του κόσμου δεν μπορεί να μας ωφελήση περισσότερο, όσο η φωνή του θανάτου.\nΌταν το σώμα μας διεγείρεται από τις κακές του επιθυμίες, να ερωτάμε τον θάνατο: «Τί λέγεις, ώ θάνατε, να συγκατατεθώ στους αισχρούς λογισμούς και να τελέσω την αμαρτία ενώπιον του Θεού η όχι;». Τότε ας ακούσωμε την Γραφή που λέγει: «Το δε φρόνημα της σαρκός θάνατος, το δε φρόνημα του πνεύματος ζωή και ειρήνη» (Ρωμ. 8,6) διότι «ει κατά σάρκα ζήτε, μέλλετε αποθνήσκειν, ει δε πνεύματι τας πράξεις του σώματος θανατούτε, ζήσεσθε» (Ρωμ. 8,13). Ενώ, όταν η φιλαργυρία μας αιχμαλωτίζει τον νου, ώστε να συγκεντρώσουμε χρήματα, χωρίς να τα προσφέρουμε αυτά ως ελεημοσύνη στους πτωχούς, ας ακούσωμε πάλι τον Κύριο στο κατά Ματθαίο Ευαγγέλιο να μας λέγει: «Μη θησαυρίζετε υμίν θησαυρούς επί της γης, όπου σης και βρώσις αφανίζει» (6, 19). Και ποιό θα είναι το τέλος των άσπλαχνων και φιλάργυρων: «και απελεύσονται ούτοι εις κόλασιν αίώνιον, οι δε δίκαιοι εις ζωήν αιώνιον» (Ματθ. 25,46). Και όταν πάλι ο λογισμός μας συμβουλεύει να τρώγωμε, να πίνουμε και να διασκεδάζουμε σ’ αυτό τον κόσμο, ας ερωτάμε τον θάνατο και αυτός θα μας λέγη: Άνθρωπε, πρόσεχε διότι «ου γάρ έστιν η βασιλεία του Θεού βρώσις και πόσις, αλλά δικαιοσύνη και ειρήνη και χαρά εν Πνεύματι Αγίω» (Ρωμ. 14,17). Πρόσεχε διότι «ούτε μέθυσοι, ούτε πλεονέκται, ου λοίδοροι βασιλείαν Θεού κληρονομήσουσι» (Α' Κορ. 6,10).\nΠατέρες και αδελφοί, γνωρίζουμε σίγουρα ότι όλοι θα αποθάνουμε, αλλά το πιο συγκλονιστικό είναι ότι δεν γνωρίζουμε πώς και πότε θα αποθάνουμε. Μάς περιμένει λοιπόν ο θάνατος, αλλά είμεθα προετοιμασμένοι γι’ αυτόν; Ακούμε συχνά από το Ιερό Ευαγγέλιο ότι Μαρία η Μαγδαληνή καθόταν απέναντι του τάφου του Κυρίου και έκλαιε, ενώ ο δίκαιος Ιώβ μέσα στους πόνους και τους στεναγμούς του έλεγε: «εάν δε υπομείνω, άδης μου ο οίκος, εν δε γνόφω έστρωταί μου η στρωμνή. Θάνατον επεκαλεσάμην πατέρα μου είναι, μητέρα δε μου και αδελφήν σαπρίαν» (17,13-14). Να σκεπτώμεθα, αδελφοί μου, ότι το μνήμα είναι η πατρίς όλων των καλών έργων και ο τόπος κάθε χριστιανικής φιλοσοφίας. Να πηγαίνουμε και εμείς συχνά στους τάφους και στο Κοιμητήριο και εκεί θα διδασκώμεθα όσα δεν μπορούν να μας προσφέρουν όλες οι ανθρώπινες φιλοσοφίες. Και εάν με τον νου μας εισέλθουμε μέσα στον τάφο, θα ακούσωμε τις φωνές των κεκοιμημένων να λέγουν προς εμάς: «Εδώ, βασιλεύ, είναι το σκήπτρο σου, εδώ ηγεμόνες του κόσμου είναι τα παλάτια σας, εδώ δικαστή είναι το κρεββάτι σου, εδώ, αρχιερεύ του Χριστού είναι η μίτρα σου, εδώ φιλόσοφε, είναι η ακαδημία σου, εδώ διδάσκαλε, είναι το σχολείο σου, εδώ ρήτορ είναι ο άμβων σου, εδώ μοναχέ, είναι η άσκησί σου, εδώ θνητέ άνθρωπε, είναι η κατοικία σου...».\nΤην παροδικότητα της ζωής μας την περιγράφει σε πολλά σημεία της η Αγία Γραφή: Ο άνθρωπος είναι χόρτος και άνθος χόρτου (Ψαλμ. 89,5-6), είναι σκιά, η οποία αναχωρεί γρήγορα και εξαφανίζεται (Α΄ Παραλειπ. 29,15) είναι καπνός: «ότι εξέλιπον ωσεί καπνός αι ημέραι μου και τα οστά μου ωσεί φρύγιον συνεφρύγησαν» (Ψαλμ. 101,4). Η ζωή μας ομοιάζει με το πέταγμα του αετού (Ιώβ 9,26), είναι τόσο σύντομη όσο χρειάζεται να γκρεμίση κάποιος μία καλύβα που μόλις έφτιαξε (Ησ. 38,12), τρέχει όπως το νερό επί της γης (Β' Βασιλ. 14,14), όμοιά- ζει με τον ύπνο και την ατμίδα (Ίακωβ. 4,14).\nΚαι εάν, αδελφέ μου, όλα αυτά τα εγνώριζες η τα έμαθες από τις Αγίες Γραφές, για ποιά αιτία έδεσες την καρδιά σου με τα μάταια και εφήμερα πράγματα του κόσμου; Για ποιά αιτία δεν αγωνίσθηκες να βάλης καλή άρχή μετανοίας και καθαράς ζωής ενώπιον του Θεού; Η φωνή των νεκρών ας ήχοι πάντοτε στα αυτιά μας: «Νήφετε και αγρυπνείτε, αδελφοί μου, όσο έχετε καιρό, διότι δεν γνωρίζετε την ακριβή ώρα που θα έλθετε προς εμάς»!\nΜετά από όλα αυτά, ας έχουμε την σκέψι μας πάντοτε στο τελευταίο λεπτό της ζωής μας, όπου τότε θα κριθή η απώλεια της ψυχής μας η σωτηρία της. Απ’ αυτό το λεπτό κρίνεται η αιωνιότης στην κόλασι ή στον παράδεισο, όπου η κατάστασις παραμένει αμετάβλητος στους αιώνας των αιώνων. Αμήν.\nΑναρτήθηκε από Areti Maurogianni στις 10:31 π.μ.


View- master | Χρόνος Τώρα\nΚάθεται στο τραπέζι της κουζίνας με το φλιτζάνι τον καφέ μπροστά της. Nes χειμωνιάτικος με μια σταγόνα γάλα. Ανάβει τσιγάρο. Το πρώτο της μέρας κι ο καπνός τη ζαλίζει γλυκά. Απ’ το παράθυρο το πρωινό φως- θαμπό μα ανοιξιάτικο.\n«Πάμε πάλι» σκέφτεται. «Ξανά απ’ την αρχή» και ρίχνει πίσω το κεφάλι. Τραβάει ρουφηξιά. Τα μάτια ακόμα πρησμένα απ’ τον ύπνο. Έβλεπε όμορφα όνειρα απόψε- τόσο που αναρωτιέται γιατί έπρεπε να ξυπνήσει τόσο πρωί.\n«Ξανά απ’ την αρχή». Θυμάται λίγα χρόνια πίσω. «Σα να μεγαλώσαμε απότομα μου φαίνεται». Πιάνει τα μαλλιά της με τα χέρια της και τα σηκώνει σ’ ένα αυτοσχέδιο κοτσάκι. «Απότομα και άχαρα».\nΤραβάει την τελευταία τζούρα, σβήνει το τσιγάρο- πόσες γόπες από χτες; Και να φανταστείς ότι στο σπίτι λέει πως δεν καπνίζει. Το ραδιόφωνο ακούγεται από το μέσα δωμάτιο- πάντα κοιμάται με μουσική και της αρέσει να τη δυναμώνει όταν ξυπνάει.\nΞεντύνεται βιαστικά και μπαίνει στο ντους. Το ζεστό νερό της καίει το δέρμα. Όχι πολύ, όσο πρέπει. Τόσο που να νοιώσει οικεία. «Ούτε δέκα χρόνια δεν έχουν περάσει και κοίτα μας τώρα».\n«Απότομα και άχαρα» επαναλαμβάνει απ’ έξω της. Ρίχνει νερό στο πρόσωπο της. Όχι πολύ, τόσο που να σταθούν σταγόνες στις βλεφαρίδες και να θολώσει η εικόνα. Για μια στιγμή σκέφτεται τους φακούς επαφής αλλά συνεχίζει. Θυμάται το view- master που της είχε πάρει η μαμά της όταν ήταν μικρή. Κόκκινο. Το βάζε στα μάτια της, κάτω απ΄ τις αφέλειες, και τα μικρά μαγικά κιάλια έκαναν μεμιάς τις εικόνες απ’ τα παραμύθια ζωντανές.\n«Έτσι και τώρα» σκέφτεται και κλείνει το νερό του ντους. «Κάθε μέρα ένα view- master με ζωντανές παραμυθένιες εικόνες, με δράκους και νεράιδες».\n«Ζωή σαν παραμύθι», επαναλαμβάνει και σκάει το πρώτο χαμόγελο της μέρας.\nΌταν βγαίνει απ’ το σπίτι, ο ήλιος έχει ανέβει ψηλά και ρίχνει το φως του ανάμεσα στα γυμνά ακόμα κλαδιά. Από το διπλανό σπίτι ακούγεται το κλάμα ενός παιδιού που πριν λίγο γεννήθηκε.\nΑναρτήθηκε από ΧΡΟΝΟΣ ΤΩΡΑ στις 3:56 μ.μ.


Χειρουργική αποσυμπίεση ωλενίου νεύρου - Μέλλος Θωμάς\nΧειρουργική αποσυμπίεση ωλενίου νεύρου\nΕίναι μια άρθρωση, δηλαδή περισσότερα οστά συνδέονται μεταξύ τους, για να επιτρέπεται η κίνηση τους προς συγκεκριμένες κατευθύνσεις.\nΑγγίζοντας τον αγκώνα σας μπορείτε να νιώσετε διάφορες προεξοχές που σχηματίζουν τα οστά.\nΣτην εξωτερική πλευρά του αγκώνα βρίσκεται μέρος του βραχιονίου, που ονομάζεται έξω επικόνδυλος. Στο εσωτερικό, δημιουργείται μια σφαιρική επιφάνεια, που σχηματίζεται από το βραχιόνιο, η παρατροχίλια απόφυση (ή έσω επικόνδυλος).\nΑνάμεσα σε αυτά τα δυο, μπορείτε να αισθανθείτε το πίσω μέρος της ωλένης, που ονομάζεται ωλέκρανο. Μεταξύ της παρατροχίλιας απόφυσης και του ωλεκράνου σχηματίζεται μια κοιλότητα, που ονομάζεται αύλακα ωλενίου νεύρου.\nΤα νεύρα είναι ίνες που μεταφέρουν πληροφορίες μέσα στο σώμα μας. Μεταφέρουν και εντολές κίνησης, που στέλνει ο εγκέφαλος. Τα νεύρα αυτά ονομάζονται κινητικά.\nΤα αισθητικά νεύρα μεταφέρουν τις πληροφορίες από το δέρμα στον εγκέφαλο, για παράδειγμα την αίσθηση του κρύου ή του πόνου.\nΤο ωλένιο νεύρο διασχίζει το άνω άκρο. Οι διακλαδώσεις του φτάνουν στο μικρό δάκτυλο και τον παράμεσο του χεριού. Είναι μικτό νεύρο: κινητικό και αισθητικό. Διασχίζει την αύλακα που σχηματίζεται ανάμεσα στην παρατροχίλια απόφυση και το ωλέκρανο. Προστατεύεται και συγκρατείται από έναν ισχυρό σύνδεσμο.\nΤο ωλένιο νεύρο μπορεί να πιέζεται κατά μήκος της πορείας του στο άνω άκρο. Στις περισσότερες περιπτώσεις, ωστόσο, η πίεση εστιάζεται στο ύψος του αγκώνα, στην αύλακα του νεύρου.\nΟι αίτιες πίεσης του νεύρου είναι διάφορες:\nανώμαλη πάχυνση του συνδέσμου που «στενεύει» την αύλακα. Είναι η πιο σuνηθισμένη περίπτωση.\nπαραμόρφωση του οστού μετά από παλαιότερο κάταγμα ή διάστρεμμα.\nένα ογκίδιο του ωλενίου νεύρου, λόγω ανεξέλεγκτου πολλαπλασιασμού των κυττάρων που το αποτελούν.\nμόρφωμα με υγρό που δημιουργείται κοντά στην άρθρωση (αρθρική κύστη).\nΠιο σπάνια, το νεύρο μπορεί να παγιδεύεται σε άλλα σημεία του χεριού: στο ύψος ενός μυ στο πρόσθιο τμήμα του αγκώνα (σύνδεσμος του Struthers) ή μετά τον αγκώνα. Μερικές φορές, η συμπίεση του νεύρου μπορεί να οφείλεται σε τραυματισμό.\nΤο νεύρο λόγω της συμπίεσης που υφίσταται, δεν μεταφέρει σωστά τις πληροφορίες κίνησης και αισθητικότητας. Χάνετε μέρος της αισθητικότητας στον παράμεσο και το μικρό δάκτυλο (απώλεια αισθητικότητας). Ορισμένοι ασθενείς αισθάνονται μουδιάσματα, ενοχλήσεις ή πόνους ελαφριάς μορφής (πρόκειται για παραισθησίες).\nΜικροί μύες του χεριού μπορεί να παρουσιάσουν σταδιακή παράλυση (κινητική παράλυση). Το πρόβλημα αυτό σας εμποδίζει σε ορισμένες κινήσεις. Έχετε δυσκολία να χρησιμοποιήσετε την κίνηση «σύλληψης» που δημιουργεί ο αντίχειρας με το δείκτη: δεν έχετε πια δύναμη να πιάνετε αντικείμενα.\nΔεν μπορείτε, επίσης, να ανοίξετε τα δάκτυλά σας, κυρίως το τέταρτο (παράμεσος) και το πέμπτο (μικρός). Σπάνια η συμπίεση του νεύρου υποχωρεί και επανέρχεται σε φυσιολογική κατάσταση χωρίς θεραπεία, εκτός αν οφείλεται σε τραυματισμό.\nΟ γιατρός σας σάς ζητάει να εκτελέσετε μικρές ασκήσεις, για παράδειγμα να κρατήσετε ένα φύλλο χαρτί με τον αντίχειρα και το δείκτη (σημείο Froment), ή ακόμα να προσεγγίσετε και να πιέσετε τα δυο μικρά δάκτυλα μεταξύ τους με κλειστά τα μάτια. Επιπλέον, εξετάζει το νεύρο ψηλαφώντας το κατά μήκος του δέρματος. Τα αποτελέσματα αυτών των εξετάσεων του επιτρέπουν να διαπιστώσει εάν υπάρχουν προβλήματα αισθητικότητας και μια πιθανή κινητική παράλυση.\nΜια ειδική εξέταση (ηλεκτρομυογράφημα) επιτρέπει να εντοπίσουμε αδυναμία των μυών και/ ή πρόβλημα μεταφοράς των πληροφοριών στα νεύρα. Ο γιατρός σας ενεργοποιεί τους μυς και τα νεύρα του αγκώνα με τη βοήθεια ηλεκτρικού ρεύματος και καταγράφει τη δραστηριότητά τους. Με αυτό τον τρόπο,\nεντοπίζει το ακριβές σημείο συμπίεσης του νεύρου και τη σοβαρότητα του προβλήματος.\nΗ απλή ακτινογραφία χρησιμοποιεί ακτίνες (τις ακτίνες X), για να δούμε τα οστά στο εσωτερικό του σώματος. Αυτή η εξέταση επιτρέπει να αποκλείσουμε την περίπτωση συμπίεσης του νεύρου από παραμόρφωση του οστού, οφειλόμενη ίσως σε κάποιο κάταγμα. Ο γιατρός μπορεί, επίσης, να προτείνει αξονική ή μαγνητική τομογραφία, εφόσον υποψιάζετε την ύπαρξη κύστης ή όγκου. Εάν αυτή είναι η περίπτωσή σας, μη διστάσετε να ζητήσετε περισσότερες διευκρινήσεις.\nΌρια της συντηρητικής θεραπείας\nΣτις περισσότερες περιπτώσεις καμιά συντηρητική θεραπεία δεν μπορεί να θεραπεύσει τη συμπίεση του ωλενίου νεύρου. Εάν το νεύρο συμπιέζεται λόγω τραυματισμού, ο γιατρός σας προτείνει την ακινητοποίηση του αγκώνα με τη βοήθεια ενός νάρθηκα.\nΕάν τα προβλήματα αισθητικότητας και η κινητική παράλυση επιμένουν για περισσότερο από τρεις μήνες, και/ή υπάρχουν ενδείξεις επιδείνωσης στο ηλεκτρομυογράφημα, ο γιατρός σας προτείνει επέμβαση.\nΧωρίς θεραπεία, η απώλεια αισθητικότητας στα δυο τελευταία δάκτυλα επιδεινώνεται. Υπάρχει κίνδυνος απώλειας της απαραίτητης δύναμης για να πιάσετε αντικείμενα με τον αντίχειρα και το δείκτη. Τέλος, το τέταρτο και πέμπτο δάκτυλο του χεριού μπορεί να παραμορφωθούν μόνιμα.\nΟ γιατρός σας είναι ο αρμόδιος να εκτιμήσει του κινδύνους από την έλλειψη θεραπείας. Μη διστάσετε να μιλήσετε μαζί του.\nΗ επέμβαση στοχεύει στην εξάλειψη του εμποδίου που συμπιέζει το νεύρο. Στην ιατρική γλώσσα αναφέρεται ως απελευθέρωση νεύρου.\nΕφόσον η παράλυση των μυών είναι σε προχωρημένο στάδιο, η νευρόλυση μπορεί να μην αρκεί για την αντιμετώπιση του προβλήματος. Ο χειρουργός μπορεί να προτείνει μια άλλη επέμβαση (τενοντομεταφορά).\nΔιάφορα στοιχεία μπορεί να πιέζουν το ωλένιο νεύρο. Συνήθως, οφείλεται σε πάχυνση του συνδέσμου της αύλακας. Αυτή η περίπτωση παρουσιάζεται σε αυτό το έντυπο.Ο χειρουργός απελευθερώνει το νεύρο. Στην ιατρική γλώσσα, αναφέρεται ως νευρόλυση.\nΓια την επέμβαση αυτού του είδους, συνήθως, αναισθητοποιείται μόνο το άνω άκρο(περιοχική αναισθησία του άνω άκρου).\nΗ επέμβαση πραγματοποιείται σε χώρο (χειρουργείο), που υπόκειται σε αυστηρούς κανόνες υγιεινής και ασφάλειας. Τοποθετείστε ξαπλωμένος ανάσκελα και το χέρι σας τοποθετείται σε ειδικό χειρουργικό τραπέζι βραχίονα.\nΟ χειρουργός πραγματοποιεί τομή περίπου 10 εκατοστών, στο ύψος της αύλακας του ωλενίου νεύρου.\nΥπάρχουν διάφορες τεχνικές από τις οποίες ο χειρουργός σας καλείται να επιλέξει ανάλογα με την περίπτωσή σας και τις πρακτικές που εφαρμόζει. Στη διάρκεια της επέμβασης, ο χειρουργός πρέπει να προσαρμοστεί και πιθανώς να πραγματοποιήσει επιπλέον ενέργειες, που επιμηκύνουν την επέμβαση χωρίς, ωστόσο, να γίνεται πιο δύσκολη ή επικίνδυνη.\nΜετά την τομή στο δέρμα, ο χειρουργός αποκαθιστά τη βλάβη στον ιστό που κλείνει την αύλακα του ωλενίου νεύρου. Πραγματοποιεί τομή και συνήθως, αφαιρεί ένα μικρό τμήμα. Το νεύρο δε συμπιέζεται πια: απελευθερώνεται.\nΕφόσον ο σύνδεσμος δεν κλείνει πια την αύλακα, το νεύρο μπορεί να μετατοπιστεί. Σε αυτή την περίπτωση μιλάμε για εξάρθρημα. Για να εξετάσει αυτή την περίπτωση, ο χειρουργός κάμπτει και τεντώνει το χέρι στη διάρκεια της επέμβασης. Εάν το νεύρο εξαρθρώνεται εύκολα, μπορεί να αποφασίσει τη μετατόπιση του νεύρου μπροστά από την παρατροχίλια απόφυση. Πρόκειται για μετατόπιση ωλενίου νεύρου.\nΕφόσον η παρατροχίλια απόφυση έχει υποστεί παραμορφώσεις, λόγω κατάγματος, διαστρέμματος, κτλ. και το νεύρο πιέζεται από θραύσμα οστού, ο χειρουργός μπορεί να προβεί στην αφαίρεση της οστικής αυτής επιφάνειας (εκτομή).\nΣτην περίπτωση ύπαρξης κύστης ή ογκιδίου στο νεύρο, ο χειρουργός προχωρά στην αφαίρεσή του, προσέχοντας να μην τραυματιστεί το νεύρο. Εάν ο γιατρός σας θεωρεί ότι το νεύρο πιέζεται σε άλλο σημείο, μπορεί να μεγαλώσει την τομή, για να ελέγξει τη συνολική κατάσταση του νεύρου στο άνω άκρο.\nΗ διάρκεια της επέμβασης ποικίλλει χωρίς να σημαίνει ότι η εξέλιξή της παρουσιάζει κάποιο πρόβλημα, καθώς εξαρτάται από διάφορους παράγοντες (τη μέθοδο, τον αριθμό των συνδυαστικών ενεργειών, κτλ). Συνήθως, διαρκεί περίπου 30 λεπτά.\nΌχι, είναι μια επέμβαση κατά την οποία ο ασθενής χάνει λίγο αίμα. Συνήθως, δεν χρειάζεται η χορήγηση αίματος (μετάγγιση).\nΚάθε οργανισμός αντιλαμβάνεται διαφορετικά τον πόνο. Συνήθως, είναι ελαφριάς μορφής, εκτός εάν ο γιατρός σας αφαίρεσε τμήμα οστού (εκτομή παρατροχιλίου απόφυσης). Ελέγχεται, ωστόσο, με την κατάλληλη αγωγή. Εάν ο πόνος επιμένει, μη διστάσετε να μιλήσετε με τους θεράποντες ιατρούς σας. Πάντα υπάρχει λύση.\nΤο χρονικό διάστημα για την επιστροφή στην εργασία σας ποικίλλει, ανάλογα με το επάγγελμά σας και το είδος του χειρουργείου, στο οποίο υποβληθήκατε. Μπορεί να είναι μερικές μέρες ή να φτάσει τους τρεις μήνες, αν το επαγγελμά σας είναι χειρωνακτικό.\nΣας συνιστάται η αποφυγή στήριξης στον αγκώνα σας σε σκληρή επιφάνεια για αρκετή ώρα (π.χ. γραφείο), ώστε να προφυλάξετε το νεύρο σας που παραμένει ευαίσθητο.\nΣτις αθλητικές σας δραστηριότητες μπορείτε να επανέλθετε μετά από τρεις μήνες. Μη διστάσετε να ρωτήσετε το χειρουργό σας για οποιαδήποτε απορία έχετε σχετικά με τους κινδύνους που κρύβει κάθε δραστηριότητα.\nΕφόσον σας έχει τοποθετηθεί σωληνάκι για την παροχέτευση των υγρών της εγχειρισμένης περιοχής, αφαιρείται την επόμενη μέρα της επέμβασης. Τα ράμματα ή οι αγκράφες αφαιρούνται μετά από δέκα με είκοσι μέρες περίπου.\nΟρισμένοι χειρουργοί προτείνουν την ακινητοποίηση του αγκώνα για μερικές εβδομάδες και/ή συνεδρίες φυσιοθεραπείας με τη βοήθεια ειδικού (κινησιοθεραπευτής). Εξαρτάται, ωστόσο, από την κατάστασή σας.\nΕάν δεν τοποθετηθεί παροχέτευση, επιστρέφετε σπίτι σας την ίδια μέρα της επέμβασης (χειρουργείο ημέρας). Διαφορετικά, επιστρέφετε την επομένη ή λίγες μέρες αργότερα, εάν έχετε υποστεί εκτομή παρατροχιλίου απόφυσης.\nΠρέπει να ακολουθείτε αυστηρά τις οδηγίες του γιατρού σας. Είναι σημαντικό να είστε συνεπής στις μετεγχειρητικές σας επισκέψεις και να υποβληθείτε σε εξετάσεις ελέγχου, αν αυτό κριθεί αναγκαίο. Συνήθως, επισκέπτεστε το γιατρό σας μετά από δέκα μέρες, στη συνέχεια μετά από τρεις εβδομάδες, έξι εβδομάδες, τρεις μήνες, για να ελέγχεται η μετεγχειρητική σας εξέλιξη.\nΟ πόνος υποχωρεί.\nΗ αισθητικότητα και οι ικανότητες κίνησης επανέρχονται σταδιακά σε διαστημα τριών έως έξι μηνών. Ωστόσο, περιθώρια βελτίωσης υπάρχουν ακόμα και μετά από δύο χρόνια.\nΓενικά, αποκαθίστανται όλες οι λειτουργίες, εκτός αν η επέμβαση δεν πραγματοποιήθηκε εγκαίρως, με αποτέλεσμα τα νεύρα να έχουν φθαρεί σημαντικά.\nΗ αφαίρεση τμήματος του ιστού που περιβάλλει το νεύρο δεν επηρεάζει τη λειτουργία του αγκώνα.\nΗ ιατρική ομάδα παίρνει όλες τις απαραίτητες προφυλάξεις για να περιορίσει τις επιπλοκές, όμως προβλήματα μπορεί πάντα να παρουσιαστούν. Αναφέρουμε εδώ μόνο τις πιο συνηθισμένες ή τις πιο σοβαρές ανάμεσα σε αυτές που μπορεί να παρουσιάσει αυτή η επέμβαση.\nΣτη διάρκεια της επέμβασης, το ωλένιο νεύρο μπορεί να τραυματιστεί. Συνήθως, η βλάβη μπορεί να αποκατασταθεί.\nΕίναι πιθανό η εγχειρισμένη περιοχή να αιμορραγήσει και να δημιουργηθεί θύλακος αίματος (αιμάτωμα), που απαιτεί συμπληρωματική θεραπεία. Η περίπτωση μόλυνσης της εγχειρισμένης περιοχής από μικρόβια (λοίμωξη), είναι σπάνια. Η φαρμακευτική αγωγή (αντιβιοτικά), συνήθως, αρκεί για την καταπολέμησή τους. Ειδικές αναλύσεις επιτρέπουν να εντοπίσουμε το μικρόβιο και να προσαρμόσουμε την αγωγή για την αποτελεσματική αντιμετώπισή του.\nΗ άρθρωση του αγκώνα μπορεί να παρουσιάσει ερεθισμό και οίδημα (αλγοδυστροφία), τα οποία προκαλούν έντονο πόνο. Το δέρμα κοκκινίζει. Σας χορηγείται, λοιπόν, θεραπεία για τη μείωση του πόνου (αναλγητικά). Σε ορισμένες περιπτώσεις, η επιπλοκή αυτή εξελίσσεται και προκαλεί δυσκαμψία του αγκώνα. Μην ανησυχείτε, καθώς η περίπτωση αυτή είναι σπάνια.\nΤο νεύρο μπορεί να συμπιεστεί εκ νέου (υποτροπή). Μερικές φορές, χρειάζεται δεύτερη επέμβαση. Μερικές από τις επιπλοκές αυτές απαιτούν συμπληρωματικές ενέργειες ή μια νέα επέμβαση. Μην ανησυχείτε. Ο χειρουργός σας γνωρίζει καλά αυτά τα προβλήματα και ενεργεί ανάλογα ώστε να τα αποτρέψει. Ανάλογα με την κατάσταση της υγείας σας, είστε λίγο ή πολύ εκτεθειμένος σε κάποιους από αυτούς τους κινδύνους.\nΔιατάσεις για περιοστίτιδα κνημών


Η φιλανθρωπική πράξη του Σεφερλή που αξίζει πολλά συγχαρητήρια.\nΈντονη είναι η φιλανθρωπική δράση εδώ και πολλά χρόνια του Μάρκου Σεφερλή, έχοντας αποφασίσει όμως να την κρατήσει μακριά από τα φώτα της δημοσιότητας. Στη νέα εκδήλωση ανθρωπιάς του όμως, έχοντας ανάγκη τη συμμετοχή και τη συμβολή του κόσμου, άνθρωποι του περιβάλλοντός του, προμοτάρουν την επίσημη του πρεμιέρα του στο θέατρο «Περοκέ», που θα γίνει για καλό σκοπό.\nΌσοι λοιπόν θα σπεύσουν να αγοράσουν εισιτήριο τη συγκεκριμένη ημέρα για το «Χαμός στο Ι.ΣΩΜ.Α» θα πρέπει να φέρουν μαζί τους τρόφιμα και ρούχα που θα μεταφερθούν στη συνέχεια και θα μοιραστούν στους μετανάστες της Μυτιλήνης.\nΛάκης Γαβαλάς: "Αισθάνομαι 100% γυναίκα"\nΟ πάντα ανατρεπτικός Λάκης Γαβαλάς σε συνέντευξη που παραχώρησε στο "Down Town Κύπρου" μίλησε και πάλι ανοιχτά για τη σεξουαλική του ταυτότητα.\nΜ’ αφορμή ερώτηση του δημοσιογράφου για το σύμφωνο συμβίωσης δήλωσε: «Καταρχήν είμαι σύμφωνος στο ότι ο κάθε άνθρωπος πρέπει να κάνει αυτό που γουστάρει. Στη ζωή μου, στο μυαλό μου είμαι total γυναίκα. 100%. Πολλές φορές έτσι νιώθω. Όμως έχω υπάρξει και βαρύς άντρας. Έχω απατήσει γυναίκα σύντροφό μου με αυτό που αισθανόμουν εγώ. Ποιο; Με το ότι αισθανόμουν γυναίκα μέσα μου. Αυτό είναι βαθύ αλλά το εννοώ. Φυσικά και είμαι σύμφωνος με το σύμφωνο».\nΚαι συνέχισε δηλώνοντας: «Έτσι κι αλλιώς ο gayσμός, με την καλή και την κακή έννοια, εξαπλώνεται διαρκώς. Είναι συναίσθημα και πάθος. Δεν θα κόψω αυτά τα πράγματα από κανέναν, γιατί δεν τα αφαιρώ ούτε από μένα. Θα αναζητήσω ένα γλυκό φιλί, θα νιώσω μία έλξη από έναν άνθρωπο, χωρίς να με νοιάζει αν δεν είναι γυναίκα».\nΙΝΤΡΙΓΚΑ: Στιχουργός «καρφώνει» τραγουδίστρια για κάλπικη απονομή δίσκου.\nΚόντρα στα καλά καθούμενα ξέσπασε στην ελληνική showbiz, καθώς στιχουργός «καρφώνει» τραγουδίστρια, λέγοντας ότι ο δίσκος της έμεινε απούλητος, αλλά… θα της κάνουν απονομή πλατινένιου!\n«Και τώρα η αοιδός θα νιώσει καλά που ο δίσκος της έχει τον απούλητο, αλλά από την εταιρεία της διοργάνωσαν απονομή πλατινένιου δίσκου. Θα πάρει στα χέρια της την κάλπικη πλατίνα και θα χαμογελάσει για τα περιοδικά. Α ρε κατακακόμοιροι, έτσι τη διαλύσατε τη δισκογραφία…», έγραψε, στη σελίδα του στο Facebook, ο Νίκος Μωραΐτης.\nΑν και ο στιχουργός δεν διευκρινίζει σε ποια τραγουδίστρια αναφέρεται, τα δεδομένα οδηγούν στην… Πέγκυ Ζήνα, η οποία την Δευτέρα, 25 Ιανουαρίου, θα πρωταγωνιστήσει σε πριβέ πάρτι, κατά τη διάρκεια του οποίου θα της απονεμηθεί πλατινένια διάκριση για τον δίσκο «Πάρα Πολλά»!\nΠρο ετών, ο Νίκος είχε γράψει τραγούδια στην Πέγκυ, μεταξύ των οποίων τα «Εγώ Θα Τραγουδήσω» (2012) και «Είχα Πει Θα Φύγω» (2011), ωστόσο, σε συνέντευξή του, στην ιστοσελίδα e-orfreas, είχε αποκαλύψει ότι δεν θα συνεργαζόταν ξανά μαζί της! «Δοκίμασα να γράψω για την Πέγκυ Ζήνα. Δεν ένιωσα καλά, δεν θα το ξανακάνω. Είναι “κακή φωνή”; Όχι. Απλώς τελικά εμένα δεν μου ταιριάζει. Το λέω τελείως αυθαίρετα και υποκειμενικά. Αυτός είμαι εγώ και αυτές είναι οι επιλογές μου», ανέφερε χαρακτηριστικά ο στιχουργός.\nΜία ημέρα πριν την επίσημη ανακοίνωση των υποψηφιοτήτων για τα βραβεία της αμερικανικής ακαδημίας κινηματογράφου, τα όσκαρ, δόθηκαν στη δημοσιότητα οι υποψηφιότητες για τα χρυσά βατόμουρα. Ανάμεσα στις χειρότερες παραγωγές της χρονιάς, που μας πέρασε, φιγουράρουν οι «πενήντα αποχρώσεις του γκρι», τα «pixels», «fantastic four» κι άλλες.\nΧειρότερος Α' Αντρικός Ρόλος\nΧειρότερος Α' Γυναικείος Ρόλος\nΧειρότερη Β' Αντρική Ερμηνεία\nΧειρότερη Β' Γυναικεία Ερμηνεία\nΧειρότερο remake ή sequel\nMiles Teller, Michael B. Jordan, Kate Mara και Jamie Bell (Fantastic Four)\nΟ Johnny Depp και το μουστάκι του (Mortdecai)\nΟ Jamie Dornan και η Dakota Johnson (Fifty Shades of Grey)\nΟ Kevin James και το μουστάκι του (Paul Blart Mall Cop 2)\nAdam Sandler και τα παπούτσια του (The Cobbler)\nΤο νησάκι Αλιμνιά, που βρίσκεται μεταξύ Ρόδου και Χάλκης, επιλέχθηκε από το ταξιδιωτικό πρακτορείο «Beyond Borders» του Βελγίου για τη διοργάνωση του παιχνιδιού επιβίωσης (τον Οκτώβριο του 2016) με τίτλο «The Island». Πρόκειται για ένα ταξιδιωτικό προϊόν, το οποίο εισάγει για πρώτη φορά στον κόσμο το συγκεκριμένο πρακτορείο και θα εγκαινιαστεί στα Δωδεκάνησα, ύστερα από ενέργειες της Διεύθυνσης Τουρισμού της Περιφέρειας Νοτίου Αιγαίου σε συνεργασία με το γραφείο του ΕΟΤ στην Ολλανδία.\nΣυγκεκριμένα, τετραμελής αποστολή από το Βέλγιο, με επικεφαλής τον κ. Joris Meermans, επισκέφθηκε πριν από μερικές μέρες το νησί. Τους διοργανωτές συνόδευσαν η αντιπεριφερειάρχης Τουρισμού, Μαριέτα Παπαβασιλείου και ο δήμαρχος Χάλκης, Μιχάλης Πατρός. Τόσο ο κ. Meermans, όσο και τα υπόλοιπα μέλη της αποστολής, εξέφρασαν τον ενθουσιασμό τους για την Αλιμνιά, δηλώνοντας ότι πέρα από τη μοναδική ομορφιά του, το νησί εξυπηρετεί απόλυτα τους σκοπούς του παιχνιδιού.\nΗ κ. Παπαβασιλείου, σε δηλώσεις του, επεσήμανε ότι τέτοια πρωτότυπα πρότζεκτ, όπως το «The Island», αναδεικνύουν τις δυνατότητες των νησιών, προσελκύουν ειδικές κατηγορίες τουριστών και τελικά μπορούν να συμβάλουν στην επιμήκυνση της διάρκειας της τουριστικής περιόδου.\nΑπό την πλευρά του, όπως αναφέρει ανταπόκριση του Αθηναϊκού Πρακτορείου Ειδήσεων, ο κ. Πατρός υπογράμμισε ότι αυτό το παιχνίδι αποτελεί μία ευχάριστη εναλλακτική λύση για να αναδειχθεί η ομορφιά της Αλιμνιάς ανά τον κόσμο. Χαρακτηριστικά δήλωσε: «Επικροτούμε τη διοργάνωση ενός τέτοιου event που, αν θέλετε, δείχνει έναν διαφορετικό τρόπο αξιοποίησης της Αλιμιάς. Χαιρόμαστε που με αφορμή αυτήν τη διοργάνωση, η συνεργασία μας με την Περιφέρεια παίρνει σάρκα και οστά. Εύχομαι να έχει επιτυχία το παιχνίδι αυτό».\nΟ κ. Meermans εξέφρασε τον ενθουσιασμό του για την Αλιμνιά, δηλώνοντας ότι το νησί ήταν ακριβώς αυτό που αναζητούσε το πρακτορείο «Beyond Borders» για την πραγματοποίηση του παιχνιδιού επιβίωσης. Εμφανίστηκε, δε, βέβαιος, ότι αυτή μπορεί να είναι η αρχή μίας πολύ καλής συνεργασίας με την Περιφέρεια Νοτίου Αιγαίου και τον δήμο Χάλκης.\n«Στην αναζήτησή μας για κάποιο ακατοίκητο νησί επικοινωνήσαμε αρχικά με το γραφείο του ΕΟΤ στην Ολλανδία, που μας έφερε σε επαφή με την αντιπεριφερειάρχη Τουρισμού Νοτίου Αιγαίου, Μαριέτα Παπαβασιλείου. Φθάνοντας στη Ρόδο, είχαμε μία εγκάρδια υποδοχή από την αντιπεριφερειάρχη και στη συνέχεια μαζί με το δήμαρχο της Χάλκης, κ. Μιχάλη Πατρό, κατευθυνθήκαμε στην Αλιμιά. Αμέσως, μας ήταν ξεκάθαρο ότι αυτό το νησάκι είναι ακριβώς αυτό που ψάχνουμε. Είμαστε πλέον βέβαιοι ότι αυτή μπορεί να είναι η αρχή μίας πολύ καλής και μακρόχρονης συνεργασίας με την Περιφέρεια Νοτίου Αιγαίου και τον δήμο Χάλκης», ανέφερε χαρακτηριστικά ο κ. Meermans.\nΣχετικά με την κεντρική ιδέα του παιχνιδιού και το πρακτορείο «Beyond Borders», ο επικεφαλής της αποστολής σημείωσε: «Το Beyond Borders είναι ένα νέο και φιλόδοξο τουριστικό πρακτορείο που εγκαινιάζει concept ταξιδιών περιπέτειας, τα οποία δεν υπάρχουν πουθενά αλλού στην Ευρώπη. Ξεκινώντας από το δικό μας πάθος για την περιπέτεια και έχοντας αποκτήσει μεγάλη ταξιδιωτική εμπειρία την τελευταία δεκαετία, δημιουργήσαμε τρία διαφορετικά project. Το πρώτο από αυτά ονομάζεται "The Island". Η βασική ιδέα είναι να αφήσουμε σε ένα ακατοίκητο νησί μία ομάδα 20 διαγωνιζόμενων για δέκα ημέρες. Σε αυτό το διάστημα όλοι οι διαγωνιζόμενοι θα πρέπει να περνούν διάφορες δοκιμασίες επιβίωσης, όπως π.χ. να φτιάξουν καταφύγιο, να βρουν τροφή κ.λπ., για να συγκεντρώσουν πόντους ή να κερδίσουν κάποια από τα μικρά έπαθλα του παιχνιδιού, όπως μία διανυκτέρευση σε κάποιο άνετο κατάλυμα σε διπλανό νησί ή φρέσκο φαγητό. Ο διαγωνιζόμενος που θα έχει συγκεντρώσει τους περισσότερους πόντους μετά από δέκα ημέρες, θα κερδίσει το μεγάλο έπαθλο».\nΣημειώνεται, ότι πριν την έναρξη αλλά και κατά τη διάρκεια του παιχνιδιού θα υπάρχει μεγάλη δημοσιότητα, τόσο στο Βέλγιο, όσο και στην Ολλανδία, μέσω των μέσων κοινωνικής δικτύωσης, ειδικής ιστοσελίδας του «Beyond Borders» και των ΜΜΕ. Ήδη, διακρίνεται ζωηρό ενδιαφέρον από υποψήφιους διαγωνιζόμενους για το project της Αλιμνιάς και σε περίπτωση που οι δηλώσεις συμμετοχής ξεπεράσουν τον αναμενόμενο αριθμό, δεν αποκλείεται να πραγματοποιηθεί το παιχνίδι για περισσότερες από μία φορές.


Δημήτρης Σωτάκης: «Το πιο ακραίο πράγμα για την κατάκτηση της ευτυχίας είναι ν’ αλλάξεις την ίδια σου τη ζωή» – Clevernews\n«Ο κανίβαλος που έφαγε έναν Ρουμάνο». Αυτός είναι ο τίτλος του νέου βιβλίου του Δημήτρη Σωτάκη που κυκλοφορεί από τις εκδόσεις Κέδρος (περισσότερα για το βιβλίο δείτε εδώ). Ο πρωταγωνιστής μας, ο Ζέριν, μοναχικός, μονόχνοτος εργένης με εμμονή σε οτιδήποτε αφορά τη Ρουμανία, γνωρίζει μια οικογένεια Ρουμάνων και τότε, έρωτα και το γαϊτανάκι των επιθυμιών, των παθών, αλλά και της παραφροσύνης αρχίζει να γυρίζει…\nΚύριε Σωτάκη, τί υπήρξε πηγή έμπνευσης για το νέο σας βιβλίο «Ο κανίβαλος που έφαγε έναν Ρουμάνο»;\nΗ αρχική ιδέα γεννήθηκε μέσω της ίδιας της συγκεκριμένης ιστορίας, την οποία είχα στο μυαλό μου εδώ και χρόνια. Σε αντίθεση με τα προηγούμενα βιβλία μου που έχουν ως κύριο άξονα το κυνήγι της ευτυχίας, αυτή τη φορά η επιθυμία μου ήταν να μιλήσω για τους κοινωνικούς ρόλους που όλοι διαθέτουμε και πόσο αυτοί επηρεάζουν και καθορίζουν τελικά τη ζωή μας. Η έμπνευση τελικά προέκυψε μέσω από την παραδοξότητα της πλοκής και τον τρόπο που αντιμετωπίζουν οι ήρωες όσα τους συμβαίνουν.\nΑν δεν ήταν Ρουμάνος, τί εθνικότητας θα ήταν ο ήρωάς σας;\nΗ εθνικότητα λειτούργησε σαν αφορμή, δεν έχει πραγματική σημασία, αν θέλουμε να μιλήσουμε ρεαλιστικά. Ήθελα ο ήρωας να τηρεί κάποιες παραμέτρους. Ρουμάνοι είναι άλλωστε τα θύματα, η εθνικότητα του κεντρικού ήρωα δεν αποσαφηνίζεται. Σίγουρα δεν ήθελα να είναι κάτοικοι της λεγόμενης δυτικής Ευρώπης, δε μου πήγαινε αυτό με την ιδιοσυγκρασία τους. Απ’ την άλλη, δεν ήθελα επίσης να είναι κοντινοί μας γείτονες, συνεπώς η Ρουμανία έμοιαζε με καλή λύση, ακόμα και στ’ αυτιά μου, η συνεύρεση του ρο με το μι μου άρεσε, επέλεξα εύκολα τη Ρουμανία.\nΠοιον από τους ήρωες του παρόντος βιβλίου συμπονέσατε περισσότερο;\nΜοιραία τον πατέρα, ο οποίος πλήρωσε όλη την έμπνευση των υπολοίπων, αλλά κυρίως τη δική μου. Είναι ένας άνθρωπος ήσυχος, ο οποίος αβίαστα αποδέχεται τη μοίρα του, σχεδόν την αποζητά και σε κανένα σημείο δεν προσπαθεί να την αποτρέψει. Είναι ομολογουμένως ένας περίεργος ήρωας, που τράβηξε πολλά, περισσότερο όσα γίνονταν πίσω απ’ την πλάτη του.\nΕξαγοράζει πάντα το χρήμα την αγάπη;\nΣίγουρα όχι. Για να την εξαγοράσει, πρέπει να βρει ανοιχτές διόδους, να υπάρχουν καταστάσεις που το επιτρέπουν. Το χρήμα δε σημαίνει για σας ό, τι σημαίνει για μένα, υπάρχουν πολλά στάδια και επίπεδα, το σημαντικότερο είναι η προδιάθεση που έχουμε για αυτό. Σαφώς και μπορεί να δημιουργήσει συνθήκες χαράς, η οποία με τη σειρά της αφήνει την αγάπη να τρυπώσει ευκολότερα, μα απ’ την άλλη όλα αυτά είναι ένας λαβύρινθος, από τον οποίο κανείς ποτέ δεν ξέφυγε, οι άνθρωποι είναι απρόβλεπτοι και ικανοί για όλα.\nΑν σας καλούσαν σε δείπνο και μαθαίνατε ότι ήταν μαγειρεμένος άνθρωπος, πώς θα αντιδρούσατε; Υπάρχει κάποιος που θα «τρώγατε» με ευκολία;\nΟι περισσότεροι σίγουρα δε θα τρώγονταν με τίποτα. Θα αντιδρούσα όπως όλοι μάλλον, καταρχάς δε θα το πίστευα, αλλά αν σιγουρευόμουν ότι πρόκειται για άνθρωπο, δεν ξέρω πώς θα αντιδρούσα. Όμως το τί τρώμε και τί δεν τρώμε είναι καθαρά θέμα μιας ηθικής που έχουμε διαμορφώσει, σε σχέση με το πού ζούμε και τον κοινωνικό μας περίγυρο, είναι ένα ενδιαφέρον και πολύπλευρο ζήτημα.\nΕσείς ποιο θα ήταν το πιο ακραίο πράγμα που θα τολμούσατε για να κατακτήσετε την ευτυχία;\nΘα άλλαζα την ίδια μου τη ζωή. Δε νομίζω ότι υπάρχει πιο ακραίο απ’ αυτό, ουσιαστικά να αρνηθείς τον αναγνωρίσιμο εαυτό σου διαμορφώνοντας τις συνθήκες που θα σε οδηγήσουν στην ευτυχία, όπως τουλάχιστον μπορεί κανείς να την ονειρευτεί. Πολλές φορές έχουμε την ψευδαίσθηση ότι κάνουμε κάτι συγκλονιστικό για να κατακτήσουμε την ευτυχία, συχνότερα την ερωτική εκδοχή της, όμως το μόνο που καταφέρνουμε είναι μια οργασμική χαρά σύντομης διάρκειας, η ευτυχία απαιτεί βαθύτερες θυσίες.\nΜαθαίνουμε ότι γράφετε κείμενο για θέατρο. Έχετε φανταστεί τους ήρωές σας να ερμηνεύονται από συγκεκριμένο ηθοποιό;\nΣτην Ελλάδα υπάρχουν πολλοί καλοί ηθοποιοί, όμως θα άφηνα την επιλογή στον άνθρωπο που θα σκηνοθετούσε το έργο, δε θα ήθελα να εμπλακώ σε αυτή τη διαδικασία. Για να είμαι ειλικρινής δεν έχω φανταστεί κανέναν συγκεκριμένο ηθοποιό ακόμα, αλλά σίγουρα θα σας ενημερώσω όταν γνωρίζω περισσότερα.\nΤί να περιμένουμε από εσάς στο μέλλον;\nΌπως αναφέρατε, σειρά έχει το θέατρο, ήδη έχω και μερικές ιδέες για ένα καινούριο μυθιστόρημα, όμως είναι ακόμα νωρίς.\nΚοραλία Τσόγκα: «Δε μου αρέσει ο όρος ‘ταμπού’»\nΕίναι νέα, ταλαντούχα και φέτος είναι κάθε βράδυ επί σκηνής. Ο λόγος για την Κοραλία Τσόγκα, η...\nΣωτήρης-Νικόλας Κάσσος: «Για την επιβίωση χρειαζόμαστε τον πολιτισμό»\nΜια εξαιρετική παράσταση παρουσιάζεται αυτή την περίοδο στο θέατρο Παραμυθίας. Πρόκειται για το «Requiem για έναν Πολεμιστή»,...\nΓιώργος Οικονόμου: «Το ταξίδι συνεχίζεται κι αυτή είναι η ομορφιά…»\nΟ Γιώργος Οικονόμου είπε να αφήσει για λίγο την κιθάρα του και να πιάσει το στυλό (και...\nΓιώργος Μπακούρης: «Ο αρχικός μου σκοπός γράφοντας ένα αστυνομικό μυθιστόρημα είναι να ψυχαγωγήσω τον αναγνώστη»\nΠριν λίγο καιρό κυκλοφόρησε το νέο βιβλίο του Γιώργου Μπακούρη από τις εκδόσεις Περίπλους «Σιωπηλά Εγκλήματα» (περισσότερα...


Οι τελευταίες εξελίξεις του Inbound Marketing!\nΠαρακολουθώντας τις ομιλίες από το πρόσφατο INBOUND17 και κρατώντας πυρετωδώς σημειώσεις, ξεχωρίσαμε τρεις σημαντικές inbound εξελίξεις που θα απασχολήσουν κάθε marketer στο άμεσο μέλλον.\nΤο συνέδριο INBOUND17 για μια ακόμη φορά δεν απογοήτευσε! Καταξιωμένοι επαγγελματίες του digital marketing μοιράστηκαν τις γνώσεις τους και έδειξαν τον δρόμο προς το μέλλον. Τρία ήταν όμως τα σημεία που δόθηκε περισσότερη έμφαση: η τεχνητή νοημοσύνη (ΑΙ), το ποιοτικό περιεχόμενο και τα topic clusters.\n1. To AI δεν είναι πια μόνο ταινία του Spielberg, είναι πραγματικότητα!\nΤο μέλλον του marketing βρίσκεται στο messaging! Δεν το λέμε εμείς, αλλά το 80% των εταιρειών που δήλωσαν ότι θέλουν να χρησιμοποιούν chatbots μέχρι το 2020, σύμφωνα με έρευνα του Business Insider. Φαίνεται ότι όλοι συμφωνούν ότι η συζήτηση και η επικοινωνία ανάμεσα σε επιχειρήσεις και πελάτες είναι το μυστικό στην αύξηση των conversions, ενώ τα μεμονωμένα mobile apps δεν είναι πλέον αποτελεσματικά.\nΟι καταναλωτές θέλουν να επικοινωνούν με εταιρείες όταν και όπως αυτοί επιθυμούν. Και τα bots αναδεικνύονται στον σύμμαχο των εταιρειών σε αυτήν τη νέα εποχή της επικοινωνίας. Είναι ένα marketing εργαλείο, το οποίο με τη χρήση της τεχνητής νοημοσύνης, έχει τη δύναμη να προσελκύσει νέα leads, να συμβάλλει στη βελτίωση του conversion rate και την απόκτηση νέων πελατών. Αρκεί βέβαια να υπάρχει ένας ξεκάθαρος στόχος και ένα συγκεκριμένο πρόβλημα που καλούνται να λύσουν, καθώς και να γίνει η σωστή επιλογή πλατφόρμας για το κοινό στο οποίο επιθυμεί κάθε εταιρεία να απευθυνθεί.\nΗ HubSpot απέκτησε τη Motion AI για να ενισχύσει το HubSpot CRM με τη δύναμη των chatbots, τα οποία αναμένεται να ενταχθούν στην πλατφόρμα εντός του 2018. Μέχρι τότε, το ζήτημα των bots σίγουρα θα μας απασχολήσει ξανά!\nINBOUND17: Όλες οι σημαντικές ανακοινώσεις της HubSpot!\n2. Η διαφοροποίηση του περιεχομένου οδηγεί σε καλύτερα αποτελέσματα!\nΈχουμε παρακολουθήσει τάσεις να έρχονται και να φεύγουν πριν προλάβει κανείς να πει...content, αλλά στο INBOUND17 η έμφαση δόθηκε στη δημιουργία περιεχομένου που αυξάνει τα αποτελέσματα των marketing ενεργειών.\nΠοιο είδος περιεχομένου είναι αυτό; Αυτό το οποίο διαφοροποιεί μια εταιρεία από τον ανταγωνισμό της. Μια στρατηγική για "competition-free content" ξεκινά όπως είναι λογικό με τη μελέτη του ανταγωνισμού. Μόλις βρείτε τα στοιχεία που μπορούν να κάνουν την εταιρεία σας να ξεχωρίσει στην αγορά, θα πρέπει να τα προβάλετε μέσω του περιεχομένου που δημιουργείτε και μοιράζεστε με το κοινό σας. Μπορείτε να δοκιμάσετε διαφορετικές μορφές περιεχομένου, για να τεστάρετε ποιες σημειώνουν καλύτερα αποτελέσματα και να επικεντρωθείτε σε αυτές για ακόμα καλύτερες επιδόσεις. Θυμηθείτε ότι το κλειδί εδώ είναι η ποσότητα, αλλά η ποιότητα και η αποτελεσματικότητα!\n3. Τα Topic Clusters είναι το μέλλον του SEO!\nSEO και content marketing πάνε πακέτο, αλλά όταν ο όγκος του περιεχομένου έχει αυξηθεί σημαντικά, η σχέση αυτή τείνει να περνάει κρίση. Τα topic clusters έρχονται για να αποτελέσουν τη λύση και να βάλουν μια τάξη.\nΤα topic clusters ενισχύουν τo contant marketing και το SEO με τον εξής τρόπο: ένα topic cluster αποτελεί ουσιαστικά μια ενότητα περιεχομένου γύρω από ένα βασικό keyword/topic και περιλαμβάνει σχετικό περιεχόμενο που συνήθως αποτελείται από long tail keywords. Οι επιμέρους σελίδες που είναι σχετικές με αυτό το topic οδηγούν μέσω link στην pillar σελίδα, τη βασική σελίδα του κάθε topic cluster που συγκεντρώνει όλο το σχετικό περιεχόμενο, όπως φαίνεται και στο παρακάτω σχεδιάγραμμα:\nΑφού όλες οι επιμέρους σελίδες λινκάρουν στην pillar page, οι μηχανές αναζήτησης αναγνωρίζουν το authority της pillar page στο συγκεκριμένο topic και την ανταμείβουν με καλύτερη θέση στην κατάταξη των σελίδων των αποτελεσμάτων αναζήτησης. Έτσι, SEO experts και content marketers είναι εξίσου χαρούμενοι!\nΑυτή ήταν μια πρώτη γεύση από τα topic clusters, τα chatbots και το αποτελεσματικό περιεχόμενο! Θα παρακολουθούμε στενά όλες τις εξελίξεις του inbound marketing, για να σας μεταφέρουμε ό,τι νεότερο μπορεί να σας βοηθήσει να μιλήσετε στο κοινό στο οποίο στοχεύετε, να αποκτήσετε νέα leads και να αυξήσετε τις πωλήσεις σας.


Με την ιδιότητά μου ως Δημοτικού Συμβούλου, επισκέφθηκα το Διευθύνοντα Σύμβουλο του Οργανισμού Λιμένος Λαυρίου κ. Α. Βίτσιο, προκειμένου να με ενημερώσει για το παραπάνω θέμα.\nΗ απάντηση που μου έδωσε είναι ότι ο Οργανισμός Λιμένα πρόκειται να αντικαταστήσει τους παλαιούς προβολείς, οι οποίοι είναι παλαιού τύπου και δαπανηροί, όσον αφορά την κατανάλωση ηλεκτρικού ρεύματος. Επί πρόσθετα αρκετοί από αυτούς είναι κατεστραμμένοι.\nΟι νέοι προβολείς που θα τοποθετηθούν θα είναι και νέας τεχνολογίας και οικονομικοί ,ως προς την κατανάλωση.\nΓια την αντικατάσταση αυτή, ας κάνουμε λοιπόν λίγο υπομονή.


Όλεγκ Προτάσοφ: «Ο Πούτιν μας λέει ναζιστές και έρχεται στην πόλη και μας σκοτώνει»\nΟ παλαίμαχος ποδοσφαιριστής του Ολυμπιακού, Όλεγκ Προτάσοφ, από το Κίεβο μίλησε για την ρωσική επέμβαση στη χώρα του.\nΣτα νιάτα του υπήρξε ένας από τους μεγαλύτερους επιθετικούς στον κόσμο και στην Ελλάδα έγραψε ιστορία ως “Μινκ” με την φανέλα του Ολυμπιακού στις αρχές της δεκαετίας του ΄90.\nΟ Όλεγκ Προτάσοφ που διατέλεσε προπονητής στον Ολυμπιακό και όχι μόνο είναι στο Κίεβο, ζει τον εφιάλτη του πολέμου, και μίλησε μέσα από το καταφύγιο όπου βρίσκεται στο Κίεβο στο «Monday FC» της NOVA για αυτά που βιώνει.\nΑναλυτικά τα όσα είπε στην εκπομπή «Μonday F.C.» ο Προτάσοφ:\nΓια το πώς είναι η κατάσταση στο Κίεβο: «Για να είμαστε ακριβής εγώ είμαι εκτός της πόλης. Το διαμέρισμα μου στο Κίεβο είναι στον 14ο όροφο και όταν ακούσεις σειρήνες μπορεί να αργήσεις να κατέβεις να κρυφτείς. Με φιλοξενούν σε ένα σπίτι, όπου βρίσκεται στο ισόγειο και αν γίνει κάτι μπορούμε γρήγορα να κρυφτούμε.\nΕίναι λίγο πιο ασφαλής εκτός πόλης. Από κει και πέρα έχουμε και γύρω μας μάχες και πριν λίγο ακούσαμε ελικόπτερα. Σε λίγο θα περάσουν και τα τανκς για να πάνε στο Κίεβο, αλλά εκεί είναι τα παλικάρια μας όπου κρατάνε γερά. Κρίμα που σκοτώνονται νεαρά παιδιά. Τα παιδιά που βρίσκονται στα τανκς είναι σε νεαρή ηλικία. Είναι άσχημα πράγματα. Σκοτώνονται τα παιδιά χωρίς λόγο. Ένας τρελός άνθρωπος έχει τρελαθεί τελείως και κάνει αυτά που κάνει. Όλος ο κόσμος βλέπει τι γίνεται. Όλοι σας ξέρετε τι γίνεται στη Ρωσία. Πιστεύει ότι θα δημιουργήσει ξανά τη Σοβιετική Ένωση και θεωρεί ότι θα κάνει καλό στη χώρα του».\nΓια το γεγονός ότι το Κίεβο έχει κόσμο που παραμένει εκεί: «Εκεί τα παιδιά που υπερασπίζονται την πατρίδα μας, έχουν πάρει όπλα και προστατεύουν την περιοχή. Τώρα στο Κίεβο δουλεύουν και τα σούπερ μάρκετ και το μετρό. Ο ρωσικός στρατός είναι τεράστιος και σκοτώνονται και πάνε συνέχεια. Έχουν σκοτωθεί 5.000 και υπάρχουν 300 όμηροι. Μακάρι να σταματήσει να το κάνει. Εγώ περιμένω τα αποτελέσματα των συζητήσεων μεταξύ των δύο πλευρών. Εμείς το βράδυ δεν μπορούμε να έχουμε φως».\nΓια τα καταφύγια που υπάρχουν: «Άμα είσαι σε μονοκατοικία θα κατέβεις προς τα κάτω».\nΓια το αν υπάρχει μίσος μεταξύ Ουκρανίας και Ρωσίας: «Αυτό που έκανε ο Πούτιν τα χάλασε όλα. Γίνεται κανονικός πόλεμος. Τώρα μέσα στο Κίεβο έριξαν βόμβα που σκοτώθηκαν άνθρωποι. Μας δηλώνει ότι πάει μόνο για τις στρατιωτικές βάσεις, αλλά τώρα σκεφτείτε ότι ακούστηκε ένα μπαμ κοντά μας. Τώρα είναι πάρα πολύ δύσκολο να φτιαχτούν οι σχέσεις».\nΓια το αν είναι περίεργο για τον ίδιο που ουσιαστικά έχει μεγαλώσει στη Σοβιετική Ένωση: «Εκεί φτάσαμε και λέει ότι φταίμε εμείς. Μας λέει ότι είμαστε ναζιστές, ενώ αυτός προσπαθεί να πάρει τα μέρη μας, το Ντόνετσκ και άλλες περιοχές. Τι είσαι και για ποιο λόγο να το κάνεις; Έρχεται στην πόλη μας και μας σκοτώνει. Ήδη 15 παιδάκια σκοτώθηκαν. Έρχεται και μας σκοτώνει τα παιδιά; Τα μικρά;»\nΓια το αν θεωρεί ότι είναι οικονομικοί λόγοι: «Όλοι οι πόλεμοι έχουν οικονομικά κίνητρα. Αυτός ο συγκεκριμένος άνθρωπος, που για μένα είναι τελειωμένος για όλο τον κόσμο προσπαθεί να φτιάξει ξανά τη Σοβιετική Ένωση. Να πάρει πίσω τα μέρη. Δεν ξέρω γιατί θέλει να φτιάξει ξανά μια Σοβιετική Ένωση. Αξίζει όμως να πεθαίνουν τόσοι άνθρωποι; Δεν ξέρω αν θα τελειώσει ο πόλεμος, καθώς η Ουκρανία ζητάει να φύγει από εδώ και να αφήσει την Κριμαία. Η Ουκρανία πήγε πολύ επιθετικά σε όλο αυτό πραγματικά».\nΓια το πώς έχει επηρεάσει τους Ουκρανούς όλο αυτό: «Εγώ είμαι τρελαμένος με την ενότητα του λαού μου. Γίναμε μια γροθιά εδώ. Εμείς σαν Ουκρανοί να βρίζουμε μεταξύ μας, αλλά θέλουμε την ελευθερία μας. Αφήστε μας να αποφασίσουμε εμείς για την χώρα μας. Μπήκε αυτός ο άνθρωπος και μας είπε ότι είμαστε ένα τίποτα. Μας είπε ο Στάλιν και ο Λένιν σας έδωσαν αυτές τις περιοχές και τώρα τις παίρνω πίσω. Όλο αυτό είναι επικίνδυνο για όλο τον κόσμο. Όλοι μαζί πρέπει να το σταματήσουμε».\nΓια τα παιχνίδια της Ουκρανίας με την Σκωτία: «Είναι νωρίς να το συζητήσουμε για το ποδόσφαιρο. Δεν γίνονται προπονήσεις, δεν γίνεται τίποτα. Όλοι οι παίκτες σκέφτονται το πως θα προστατεύσουν τις οικογένειες τους και να είναι όλοι ζωντανοί. Όλοι θέλουν να τελειώσει αυτός ο πόλεμος. Η Ρωσία μας έχει περικυκλώσει καθώς και η Λευκορωσία είναι στο παιχνίδι. Αν τελειώσει όλο αυτό θα πάμε στην Σκωτία για να παίξουμε».


ΑΚΟΥ ΑΝΘΡΩΠΑΚΟ! – ΒΙΛΧΕΛΜ ΡΑΪΧ, WILHELM REICH – Βιβλιοπωλείο Προμηθεύς\nΑρχική σελίδα / ΒΙΒΛΙΑ / ΦΙΛΟΣΟΦΙΑ - ΘΕΩΡΙΑ -ΚΟΙΝΩΝΙΟΛΟΓΙΑ - ΘΡΗΣΚΕΙΕΣ / ΑΚΟΥ ΑΝΘΡΩΠΑΚΟ! – ΒΙΛΧΕΛΜ ΡΑΪΧ, WILHELM REICH\nΑΚΟΥ ΑΝΘΡΩΠΑΚΟ! – ΒΙΛΧΕΛΜ ΡΑΪΧ, WILHELM REICH\n“Ο μεγάλος άνθρωπος ξέρει πότε και πού είναι μικρός. Ο Ανθρωπάκος δεν ξέρει ότι είναι μικρός και φοβάται να το μάθει”.\nΜετάφραση: Αύγουστος Κορτώ, πρόλογος: Άρης Δημοκίδης\nΑΚΟΥ ΑΝΘΡΩΠΑΚΟ! - ΒΙΛΧΕΛΜ ΡΑΪΧ, WILHELM REICH ποσότητα\nΚωδικός προϊόντος: 978-618-02-0183-3 Κατηγορίες: ΒΙΒΛΙΑ, ΜΕΤΑΦΡΑΣΜΕΝΗ ΠΕΖΟΓΡΑΦΙΑ, ΕΦΗΒΙΚΟ ΒΙΒΛΙΟ ΗΛΙΚΙΑ 17+, ΦΙΛΟΣΟΦΙΑ - ΘΕΩΡΙΑ -ΚΟΙΝΩΝΙΟΛΟΓΙΑ - ΘΡΗΣΚΕΙΕΣ Ετικέτες: Βιβλίο, ΜΙΝΩΑΣ, ΑΠΟΨΕΙΣ, ΑΚΟΥ ΑΝΘΡΩΠΑΚΟ!, ΒΙΛΧΕΛΜ ΡΑΪΧ, WILHELM REICH\nΓεννήθηκε στις 24 Μαρτίου του 1897 στη Γαλικία, την περιοχή που βρισκόταν τότε στην ανατολική παραμεθόριο, κομμάτι της Αυστροουγγρικής Αυτοκρατορίας. Οι γονείς, εβραίοι στο θρήσκευμα, ήταν αφανάτιστοι και αφομοιωμένοι με τον ντόπιο πληθυσμό. Στον Α΄ παγκόσμιο πόλεμο ο Ράιχ υπηρέτησε σαν αξιωματικός του αυστριακού στρατού. Κατόπιν σπούδαξε ιατρική, έγινε μαθητής του Φρόυντ και από το 1923 άρχισε να εργάζεται σαν παθολόγος και ψυχαναλυτής. Το 1933 προσχώρησε στο κομμουνιστικό κόμμα, και έγραψε την “Μαζική ψυχολογία του φασισμού”. Ο θρίαμβος του ναζισμού στην Γερμανία τον ανάγκασε να ξεκινήσει την περιπλάνησή του σε Βιέννη, Δανία, Σουηδία και Νορβηγία. Αλλά και οι κομμουνιστές τον είχαν ήδη κυνηγήσει σαν “σεξοκεντρικό” ενώ ταυτόχρονα οι ψυχαναλυτές τον κατηγορούσαν σαν υπερβολικά ασχολούμενο με τα πολιτικά. Τελικά εγκαταστάθηκε στην Ν. Υόρκη, στις Ηνωμένες Πολιτείες της Αμερικής. Έχοντας ανακαλύψει την βιοενέργεια ή όπως αυτός την έλεγε “οργόνη” και τον “οργονοσυσωρευτή”, ασχολήθηκε με την θεραπεία του καρκίνου και με την προέλευση της ζωής. Το 1940 γράφει το “Άκου ανθρωπάκο”, όπου με φοβερό πάθος και μεγάλη σοφία απευθύνεται προς τους συνανθρώπους του αποκαλώντας τους θύματα και θύτες ταυτόχρονα, ενώ το 1951 έγραψε την “Δολοφονία του Χριστού”. Το 1947 συγκρούστηκε με τις αμερικάνικες φαρμακοβιομηχανίες που του απαγόρεψαν να χρησιμοποιεί και να διακινεί τους οργονοσυσωρευτές του. Το 1956 τον έκλεισαν φυλακή και το 1957 πέθανε σε ηλικία 60 χρόνων σε ομοσπονδιακό σωφρονιστήριο. Σήμερα οι ιδέες του για τον οργασμό και την ηδονή, το δικαίωμα στη σεξουλική ελευθερία και απαλλαγή από τις ενοχές, η αναγνώριση της ανάγκης για στοργή και θαλπωρή των νεογέννητων, τα πλεονεκτήματα του φυσικού τοκετού και του θηλασμού, ο ρόλος της καταπίεσης στη δημιουργία της ασθένειας και πολλά άλλα όπως η λειτουργία της οργόνης και του οργονοσυσωρευτή είναι φυσιολογικές αλήθειες και για καθημερινούς ανθρώπους και για σοβαρούς ερυνητές. Όμως υπάρχουν ακόμη πολλές ιδέες του που μόνο αυτός σαν Δον Κιχώτης είχε και πολεμούσε εναντίον τους.\nΔώστε πρώτος μία αξιολόγηση “ΑΚΟΥ ΑΝΘΡΩΠΑΚΟ! – ΒΙΛΧΕΛΜ ΡΑΪΧ, WILHELM REICH” Ακύρωση απάντησης


Μαρτίνα Ναβρατίλοβα - Μια "αποστάτρια του σοσιαλισμού" που παντρεύτηκε την πρώην Μις ΕΣΣΔ - Κατιούσα\nΑρχική/Αθλητισμός/Μαρτίνα Ναβρατίλοβα – Μια “αποστάτρια…\nΜαρτίνα Ναβρατίλοβα – Μια “αποστάτρια του σοσιαλισμού” που παντρεύτηκε την πρώην Μις ΕΣΣΔ\nΗ Ναβρατίλοβα ήταν σπουδαία τενίστρια και φανατική αντικομμουνίστρια, που όμως αναγνώριζε ότι στο σοσιαλισμό τα δύο φύλα είχαν ίσες ευκαιρίες στον αθλητισμό, ενώ παντρεύτηκε την Μις Σοβιετική Ένωση…\nΗ Μαρτίνα Ναβρατίλοβα είναι μία από τις κορυφαίες τενίστριες όλων των εποχών, και σίγουρα αυτή με τη μεγαλύτερη διάρκεια, αφού συνέχισε να παίρνει γκραν σλαμ τίτλους ως τα 50 της (!), ενώ έχει τους συντριπτικά περισσότερους τίτλους στο ατομικό, το διπλό γυναικών και το διπλό μικτό (167 στο μονό και 177 στο διπλό).\nΓεννήθηκε σαν σήμερα, στις 18 Οκτώβρη του 1956, ως Μαρτίνα Σουμπέρτοβα, αλλά οι γονείς της χώρισαν όταν ήταν τριών ετών και αυτή κράτησε το επίθετο του πατριού της, με το οποίο έγινε γνωστή σε όλο τον κόσμο. Την προσωπικότητά της μπορούμε να την προσεγγίσουμε σε τρία επίπεδα, ξεκινώντας από το αμιγώς αγωνιστικό κομμάτι.\nΗ Ναβρατίλοβα και το τένις\nΗ Μαρτίνα πήρε το μικρόβιο από την τενίστρια γιαγιά της, άρχισε να παίζει τένις από μικρό παιδί και φάνηκε γρήγορα το ταλέντο της, με όπλο τη δύναμη, το επιθετικό της παιχνίδι και το αριστερό της backhand. Αν είχε παραμείνει στην Τσεχοσλοβακία, είναι σχεδόν βέβαιο πως θα ακούγαμε πικρόχολα και υποτιμητικά σχόλια για τα “ανδρικά της χαρακτηριστικά”, τις ορμόνες της και τις ουσίες που τις επηρεάζουν. Η Ναβρατίλοβα όμως ζήτησε άσυλο στις ΗΠΑ, όταν ήταν 17 χρονών, για να πάρει έξι χρόνια μετά την αμερικάνικη υπηκοότητα. Αρχικά είχε κάποια προβλήματα προσαρμογής, αλλά στη δεκαετία του 80′ κυριάρχησε με εμφατικό τρόπο, που ακόμα και οι αριθμοί δυσκολεύονται να αποδώσουν πλήρως.\nΉταν η βασίλισσα του Ουίμπλετον, με εννιά κατακτήσεις -εκ των οποίων οι έξι συνεχόμενες, με εννιά σερί παρουσίες στον τελικό. Συνολικά έχει κατακτήσει 18 Γκραν Σλαμ στο ατομικό, 31 στο διπλό γυναικών και άλλα δέκα στο μικτό διπλό, εκ των οποίων το τελευταίο λίγο πριν τα 50ά της γενέθλια. Έμεινε 332 βδομάδες στην κορυφή της παγκόσμιας κατάταξης, κι είναι η μόνη τενίστρια που κατάφερε να μονοπωλεί την κορυφή για περισσότερες από 200 βδομάδες στο μόνο και το διπλό. Τη δεκαετία του 80′ έχανε με το σταγονόμετρο, με αποκορύφωμα το απλησίαστο αήττητο ρεκόρ της με 74 σερί νίκες, και την τρομακτική επίδοση (86-1) που είχε μες στο 1983, όταν έχασε μόνο στον τελικό του Ρολάν Γκαρός από την Έμπερτ.\nΟι μονομαχίες της με την τελευταία έμειναν ιστορικές, αν και οι δυο τους ήταν πολύ καλές φίλες, χωρίς ίχνος προσωπικού ανταγωνισμού, ενώ εξίσου σημαντικές ήταν και οι αναμετρήσεις της με τη Γερμανίδα Στέφι Γκραφ, που έκανε εντυπωσιακό ξεπέταγμα στα 17 της χρόνια και την εκθρόνισε από την κορυφή.\nΝαβρατίλοβα vs κομμουνισμός\nΜετά από ένα τουρνουά στη Φλόριντα, η Ναβρατίλοβα ζήτησε πολιτικό άσυλο στις ΗΠΑ. Μια πιθανή εξήγηση είναι ότι έβλεπε πόσα μπορούσε να κερδίσει ως επαγγελματίας, σε αντίθεση με τις προοπτικές της στη σοσιαλιστική Τσεχοσλοβακία, όπου δεν υπήρχε ακριβώς επαγγελματικός αθλητισμός, και σίγουρα οι πρωταθλητές δεν πριμοδοτούνταν με τον ίδιο τρόπο. Θα έλεγε κανείς πως η Ναβρατίλοβα επέλεξε το δρόμο της “ατομικής λύσης”, σε ένα κατεξοχήν ατομικό άθλημα, αλλά αυτός ο παραλληλισμός χωλαίνει -ιδίως αν σκεφτούμε τις επιδόσεις της στο διπλό, όπου απαιτείται συνεργασία.\nΜολονότι δεν έχανε ευκαιρία να δείξει δημόσια την αποστροφή της για τον κομμουνισμό και το κοινωνικό σύστημα στο οποίο μεγάλωσε, αναγνώρισε την αξία του τελευταίου, ως προς την “αθλητική ισότητα” των δύο φύλων.\n«Ίσως το μόνο θετικό στον κομμουνισμό ήταν πως δεν αποθάρρυναν τα κορίτσια από το να ασχοληθούν με τον αθλητισμό. Ήταν ένας ιδιαίτερα αθλητικός πολιτισμός και αν μια γυναίκα επέστρεφε με ένα ολυμπιακό μετάλλιο, την εκθείαζαν με τον ίδιο τρόπο που θα το έκαναν και για έναν άνδρα αθλητή. Το μετάλλιο ήταν ένα μετάλλιο».\nΜια δήλωση που ήρθε ταυτόχρονα με την είδηση πως το BBC την δίνει πολύ λιγότερα χρήματα, για το ρόλο του τηλεσχολιαστή, από ό,τι στον Τζον ΜακΕνρο -αν και το κανάλι αρνήθηκε πως η διαφορά οφείλεται στο φύλο του καθενός. Στο κάτω-κάτω της γραφής, η Μαρτίνα δεν έχει πολλούς λόγους να είναι δυσαρεστημένη στον καπιταλισμό, εφόσον εξακολουθεί να βγάζει πολλά χρήματα ακόμα κι ως συγγραφέας ή παίκτρια ριάλιτι…\nΤο 08′ επέστρεψε στην πατρίδα της, για να πάρει την τσέχικη υπηκοότητα. Το 86′ είχε επιστρέψει ως αντίπαλος στην ενιαία, σοσιαλιστική Τσεχοσλοβακία, για έναν αγώνα τένις, σε μια πολύ ιδιαίτερη συγκυρία…\nΝαβρατίλοβα και ομοφυλοφιλία\nΤο 1981, η Ναβρατίλοβα δήλωσε σε μια συνέντευξή της ότι είναι αμφιφυλόφιλη -κάτι που ήταν η μισή αλήθεια, ήταν όμως ένα θαρραλέο βήμα σε μια εποχή που οτιδήποτε παρεξέκλινε της “κανονικότητας” θεωρούνταν ταμπού. Η ίδια ζήτησε να μη δημοσιευτεί η πληροφορία, μέχρι να είναι η ίδια έτοιμη να το ανακοινώσει δημόσια, αλλά η εφημερίδα New York Daily News δε σεβάστηκε την επιθυμία της, για να μη χάσει το αποκλειστικό θέμα.\nΤέσσερα χρόνια αργότερα, εξέδωσε την αυτοβιογραφία της, όπου παραδεχόταν δημόσια ότι είναι ομοφυλόφιλη, και ενώ είχε ήδη συνάψει ανοιχτά ερωτικές σχέσεις με άλλες γυναίκες. Το 2014 παντρεύτηκε τη Γιούλια Λεμίγκοβα, που -κατά μια παράδοξη ιστορική ειρωνεία- είχε αναδειχτεί Μις Σοβιετική Ένωση, το 1990 -γιατί μαζί με τους ανέμους της αλλαγής, η Περεστρόικα έφερε και τα καλλιστεία.\nΗ Ναβρατίλοβα έχει δηλώσει δημόσια την υποστήριξή της στο κόμμα των Δημοκρατικών, ενώ δραστηριοποιείται για τα δικαιώματα της ΛΟΑΤΚΙ κοινότητας. Παρόλα αυτά, κατηγορήθηκε πρόσφατα για τρανσοφοβία, επειδή είπε πως θα ήταν άδικο να συμμετέχεις μια τρανς αθλήτρια στο μονό των γυναικών -έχοντας σαφές πλεονέκτημα απέναντι στις αντιπάλους της.\nΣτην κατακλείδα, θα μπορούσαμε να παραθέσουμε το σχόλιο που έκανε για τη Ναβρατίλοβα ο αρθρογράφος-συγγραφέας Φρανκ Ντέφορντ:\nΜια αριστερόχειρας στον κόσμο των δεξιοχείρων, μια γκέι στον κόσμο των στρέιτ. Μια αποστάτισσα και μετανάστρια με εμμονή στο σερβίς-βολέ σε ένα κόσμο που επικρατούσε το παιχνίδι από την baseline.\nΒασίλης Κρίτσας ΗΠΑ Καπιταλισμός Μαρτίνα Ναβρατίλοβα Σοσιαλισμός Τένις Τσεχοσλοβακία


Εγχειρίδια χρήσης (IFU – Instructions for use)\nΚαλώς ήρθατε στη βάση εγχειριδίων χρήσης του Ομίλου BEGO\nΧρησιμοποιήστε τα προβαλλόμενα πεδία αναζήτησης για να εντοπίσετε και να μεταβείτε στο επιθυμητό εγχειρίδιο χρήσης.\nΧωρίς εισαγωγή κωδικού παρτίδας, εμφανίζεται πάντα μόνο η πιο πρόσφατη έκδοση εγχειριδίου χρήσης.\nΚωδικός είδους (REF)\nΚωδικός παρτίδας (LOT)\nΚαλώς ήρθατε στη βάση εγχειριδίων χρήσης του Ομίλου BEGO.\nΑυτή η βάση δεδομένων περιέχει τα εγχειρίδια χρήσης του Ομίλου BEGO, τα οποία μπορείτε να βρείτε εισάγοντας τον κωδικό είδους (REF) και, κατά περίπτωση, τον κωδικό παρτίδας (LOT) που αναγράφεται στην ετικέτα του προϊόντος, το δελτίο παράδοσης ή το τιμολόγιο. Όταν εισάγετε έναν κωδικό είδους χωρίς κωδικό παρτίδας, εμφανίζεται πάντα η τρέχουσα έκδοση του εγχειριδίου χρήσης. Παλαιότερες εκδόσεις ή εκδόσεις που ισχύουν μεμονωμένα για το δικό σας προϊόν BEGO, μπορείτε να βρίσκετε μόνο εισάγοντας τον κωδικό είδους σε συνδυασμό με τον κωδικό παρτίδας.\nΤα δεδομένα παρέχονται σε μορφή .PDF. Για να τα διαβάσετε, να τα δείτε και να τα εκτυπώσετε, θα πρέπει να έχετε κατάλληλο λογισμικό, όπως για παράδειγμα το Adobe Acrobat Reader. Η τελευταία έκδοση του Adobe Acrobat Reader είναι διαθέσιμη για δωρεάν λήψη από τον ιστότοπο της Adobe.\nΌλα τα έγγραφα περιέχουν διαφορετικές γλώσσες. Ανατρέξτε στον πίνακα περιεχομένων που εμφανίζεται στην αρχή και μεταβείτε στην επιθυμητή γλώσσα. Ορισμένες γλωσσικές παραλλαγές ενδέχεται να διαφέρουν λόγω τοπικών κανονιστικών απαιτήσεων.\nΠαρακαλούμε, εργάζεστε πάντα σύμφωνα με τις οδηγίες των εγχειριδίων χρήσης που είναι αποθηκευμένα στη βάση δεδομένων και όχι αυτών που έχετε αποθηκεύσει τοπικά, καθώς συχνά αντικαθίστανται από νεότερες εκδόσεις (χωρίς σχετική ειδοποίηση!).\nΣε περίπτωση που χρειάζεστε ένα εγχειρίδιο οδηγιών σε έντυπη μορφή, θα χαρούμε να σας το στείλουμε δωρεάν, εντός επτά ημερολογιακών ημερών. Εάν έχετε οποιεσδήποτε απορίες, παρακαλούμε επικοινωνήστε μαζί μας αμέσως.\nΓια προϊόντα BEGO Implant Systems παρακαλούμε επικοινωνήστε με την:\nΤηλ .: +49 421 2028-246\nΦαξ: +49 421 2028-265\nΓια όλα τα άλλα προϊόντα του Ομίλου BEGO, παρακαλούμε επικοινωνήστε με την:\nΤηλ .: +49 421 2028-0\nΦαξ: +49 421 2028-100\nΠληροφορίες επικοινωνίας • Σημείωμα εκδότη


Σουφλί: Τη βοήθεια του Ελληνικού Στρατού θα ζητήσει ο Ε. Πουλιλιός για την αποκατάσταση 5.000 στρεμ\nΕίστε εδώ:ΑρχικήΤα Νέα μαςΝέα του ΈβρουΣουφλί: Τη βοήθεια του Ελληνικού Στρατού θα ζητήσει ο Ε. Πουλιλιός για την αποκατάσταση 5.000 στρεμ\nΣουφλί: Τη βοήθεια του Ελληνικού Στρατού θα ζητήσει ο Ε. Πουλιλιός για την αποκατάσταση 5.000 στρεμ Κύριο\nΤη συνδρομή του Ελληνικού Στρατού έχει την πρόθεση να ζητήσει ο δήμαρχος Σουφλίου Ευάγγελος Πουλιλιός, προκειμένου να γίνει η αποκατάσταση των εδαφών καλλιεργήσιμων εκτάσεων, όπου μετά από τα τελευταία πλημμυρικά φαινόμενα προκλήθηκαν κρατήρες από την ένταση των ορμητικών νερών και επιχωματώσεις από φερτά υλικά.\nΟ αριθμός των εκτάσεων αυτών στον τοπικό δήμο εκτιμάται ότι αγγίζει τα πέντε χιλιάδες στρέμματα, τα οποία παραμένουν ακαλλιέργητα αφού καμία εργασία αποκατάστασής τους δεν έχει προχωρήσει. Το γεγονός αυτό, σύμφωνα με τον κ. Πουλιλιό, αποδίδεται στην ανυπαρξία σχετικής εισήγησης από πλευράς υπηρεσιών της περιφέρειας Ανατολικής Μακεδονίας-Θράκης με αποτέλεσμα να μην είναι δυνατή οι χρηματοδότηση του έργου απομάκρυνσης φερτών υλικών και αποκατάστασης από το Ταμείο Αλληλεγγύης. «Όλα τα αρμόδια υπουργεία που επισκέφθηκα πρόσφατα που έδωσαν την ίδια απάντηση όπως και ότι δεν υπάρχουν χρήματα, ακόμη και για την αποκατάσταση αντλιοστασίων και δικτύων διανομής νερού στον κάμπο όπως και κατεστραμμένων καναλέτων» τόνισε ο κ. Πουλιλιός σε δηλώσεις του στην ΕΡΤ Ν. Ορεστιάδας. «Η μόνη λύση είναι η συνδρομή του στρατού, ώστε άμεσα οι αγρότες να μπορούν και πάλι να καλλιεργήσουν τα χωράφια τους» σημείωσε ο δήμαρχος Σουφλίου.\nΔιαβάστηκε 395 φορές Τελευταία τροποποίηση στις Τετάρτη, 04 Μαΐου 2016 13:45\nΠερισσότερα σε αυτή την κατηγορία: « Ορεστιάδα: Διαγωνισμός για την εκποίηση 93 εγκαταλελειμμένων οχημάτων Σουφλί: Στο πρόγραμμα «Βαλκάνια-Μεσόγειος 2014-2020» θα καταθέσει πρόταση ο δήμος σε συνεργασία... »


Η Pfizer Hellas συμπράττει με Συλλόγους Ασθενών – marketingweek.gr\nΗ Pfizer Hellas συνεχίζει να συμμετέχει στην εθνική προσπάθεια για την αντιμετώπιση της πανδημίας του κορωνοϊού, θέτοντας στο επίκεντρο τους ασθενείς. Σε συνέχεια της ενίσχυσης του ΕΣΥ με δωρεές για τον εξοπλισμό των ΜΕΘ και παροχή υγειονομικού υλικού, η εταιρεία υλοποιεί σειρά από πρόσθετες δράσεις για την υποστήριξη ασθενών και ευάλωτων ομάδων.\nΟι δράσεις αυτές υλοποιούνται σε συνεργασία με Συλλόγους Ασθενών και έχουν στόχο την προστασία και την ενδυνάμωση των ίδιων και των οικογενειών τους, απέναντι στις επιπτώσεις της πανδημίας. Συγκεκριμένα, στηρίζει την Ένωση Ασθενών Ελλάδας, για την υλοποίηση του έργου «Μαζί απέναντι στην κρίση», ενώ ενισχύει τον Σύλλογο Καρκινοπαθών Εθελοντών Φίλων Ιατρών για την υλοποίηση διαδικτυακών σεμιναρίων σχετικών με τη διαχείριση των επιπτώσεων της πανδημίας. Στηρίζει και τον Σύλλογο Ασθενών Ήπατος Ελλάδος «Προμηθέας» για την υλοποίηση δράσεων.


Θέλει το ∆ημοτικό Λιμενικό Ταμείο Νάξου να κάνει παρεμβάσεις αλλά κάπου σκαλώνει - Κυκλαδική | Ημερησία Εφημερίδα των Κυκλάδων Ειδήσεις Κυκλάδες\nPublished on 19 November 2019 in ΚΥΚΛΑΔΕΣ/Νάξος by αίθουσα σύνταξης\nΚατά την διάρκεια των μηνών του χειμώνα, ζόρικα τα βρίσκουν οι αλιείς μας. Επαγγελματίες και ερασιτέχνες. Άσε, που οι νότιοι και νοτιοδυτικοί άνεμοι οι ισχυροί το «ξεσκονίζουν» για τα καλά, καθιστώντας το επισφαλές. Για ένα νησί όπως η Νάξος, που έχει απαιτήσεις από τα καλοκαίρια της αλλά και τους χειμώνες της, το εν λόγω καταφύγιο (τουριστικό και αλιευτικό) της Μικρής Σκάλας, είναι ανεπαρκές, ενίοτε και ακατάλληλο… Τον πρώτο λόγο τον έχει το ∆ημοτικό Λιμενικό Ταμείο Νάξου. Χιλιοειπωμένα πράγματα αυτά. Περιμένουμε τώρα από τον νέο πρόεδρο, ∆ημήτρη Ήμελλο, να επιχειρήσει και εκεί πέρα τις ενδεικνυόμενες παρεμβάσεις του. Θέλει το ∆ημοτικό Λιμενικό Ταμείο Νάξου να κάνει τις βελτιωτικές παρεμβάσεις του εκεί στην Μικρή Σκάλα, αλλά κάπου, κάθε φορά, σκαλώνει.\nPrevious Story Previous post: Ημερίδα στην Πάρο για την αντιμετώπιση της θαλάσσιας ρύπανσης από πλαστικά\nNext Story Next post: Προς την ∆ημοτική Αρχή του ∆ήμου Νάξου: ∆ιάλογος ειλικρινής με τους δημότες υπάρχει;